Tiga Empayar Nomad Yang Penting Tapi Diabaikan Sejarah

Di sepanjang pengalaman aku mempelajari sejarah pelbagai empayar besar di dunia terutamanya Empayar Mongol dan Rom, aku mula sedar ada banyak empayar telah terlepas pandang daripada pengiktirafan ahli sejarah.  Mereka ini jarang diberi penghormatan dalam kebanyakan buku sejarah atau budaya pop yang tertumpu kepada sejarah.

Julius Caesar, Alexander the Great, Genghis Khan, Cyrus, Atilla dan Ashoka adalah antara pembina empayar bertaraf selebriti di dunia silam. Tetapi bagaimana jika aku katakan wujudnya Empayar yang tercipta satu abad selepas era Alexander, yang dua kali ganda saiznya?  Malah, pada zaman kuno, terdapat tiga empayar yang lebih besar daripada Alexander.

Bayangkan ada suku yang begitu kuat sehingga menak.luki India dan Parsi.

Ini adalah kisah tiga empayar ‘underdog’ yang dianggap tidak berharga oleh kerabat dan pembesar mereka tetapi menentang kemungkinan dengan membentuk empayar yang luas.

Mereka muncul dari padang rumput yang luas. Eksploitasi mereka diulang berabad-abad kemudian oleh suku-suku nomad yang lain, menghasilkan empayar daratan terbesar di dunia. Mereka adalah nenek moyang bangsa Mongol, bangsa yang digeruni pada abad pertengahan.

Tindakan keturunan ketiga-tiga empayar ini akan mengubah perjalanan sejarah di Eropah dan Asia. Mari kita telusuri sejarah kebangkitan, kejatuhan, dan kesannya terhadap budaya manusia.

Empayar Xiongnu (209 SM- 300 M)

Pada kemuncaknya, empayar Xiongnu bersaiz hampir dua kali ganda ukuran dengan empayar Alexander the Great, meliputi sembilan juta batu persegi.  Mongolia dan China Utara adalah tempat kelahiran Empayar Xiongnu, Empayar Steppe Eurasia yang pertama.

Sejarah hari ini banyam bergantung kepada sumber China untuk mengetahui tentang sejarah dan pemerintah Xiongnu kerana mereka tidak mempunyai rekod bertulis mengenai pemerintahan mereka.

Salah satu teori mencadangkan, bangsa Xiongnu adalah keturunan dinasti lagenda yang pertama China, dinasti Xia.

Walaupun asal usul Xiongnu masih boleh dipertikaikan, adalah jelas bahawa mereka adalah konfederasi suku berbilang etnik dan pelbagai bahasa.

Pada tahun 209 SM, Modu menjadi Chanyu (Maharaja) Xiongnu selepas membu.nuh bapanya Touman. Touman tidak mahu Modu mewarisi kuasanya, sebaliknya memilih anak kepada isteri lain.  Dia menghantar Modu kepada suku saingan yang dipanggil Yuezhi sebagai tebusan. Touman kemudian dengan sengaja menye.rang Yuezhi, berharap mereka akan membu.nuh Modu.

Tetapi Modu melarikan diri dari kurungan dan melatih sekumpulan pengikut yang setia yang sedia melaksanakan apa saja perintahnya.  Ini membantunya menyatukan beberapa bangsawan Xiongnu yang berpecah, dan dia mengambil alih kuasa dengan membu.nuh bapanya dan kemudian membu.nuh pewaris berpotensi lain.

Kisah ini kelihatan sangat mirip dengan kebangkitan Genghis Khan 1400 tahun kemudian.  Xiongnu di bawah Modu menumpaskan saingan mereka, Yuezhi, Wusun, dan Donghu, yang merupakan kerajaan-kerajaan nomad yang bersaing.

Pada Pertem.puran Baideng tahun 200 SM, Modu menye.rang hendap dan mengalahkan maharaja Dinasti Han.  Mereka memaksa orang Han melakukan tindakan yang memalukan iaitu memberikan ufti, sutera, bahkan menyerahkan puteri Han untuk dikahwinkan dengan bangsawan Xiongnu.  Sutera yang diperoleh daripada orang Han diperdagangkan dengan tamadun di Barat.

Hanya dengan kebangkitan Maharaja Wu Dinasti Han pada tahun 141 SM sahaja yang akan mengubah dinamik hubungan antara Han dan Xiongnu.

Pepe.rangan berzaman-zaman antara Han dan Xiongn berakhir dengan kekalahan Xiongnu. Pepe.rangan itu menghasilkan kesan yang menarik, antaranya termasuk kelahiran Jalan Sutera, laluan perdagangan berasaskan darat yang wujud sehingga hari ini.

Namun pengaruh Xiongnu tidak pernah pulih, dan kemudiannya mereka menjadi kerajaan pengikut Dinasti Han.  Empayar Xiongnu berpecah kepada Xiongnu Utara dan Selatan. Satu lagi kumpulan nomad yang dipanggil Xianbei mengalahkan Xiongnu Utara dan mengusir mereka ke pergunungan Altai.  Kaum Cina Han mengasimilasikan Xiongnu Selatan ke dalam pelbagai kerajaan.

Walaupun kuasa Xiongnu berkurangan, keturunan mereka, orang Hun, bangkit beberapa abad kemudian untuk menimbulkan malapetaka di Eropah, Parsi, dan India.

Kesan penting yang ditinggalkan Xiongnu ialah pembinaan Tembok Besar China. Untuk menahan ancaman Xiongnu di teluk, orang Han membina kubu yang kemudiannya akan menjadi Tembok Besar.  Dan hari ini, berjuta-juta pelancong dari seluruh dunia melawat ciptaan purba yang mengagumkan ini.

Empayar Hephthalit (Hun Putih) ( 440 M-570 M)

Atilla ialah nama pertama yang terlintas di fikiran apabila kita memikirkan tentang Hun. Walaupun Atilla mungkin jaguh Empayar Hun yang menguasai Eropah, saudara jauhnya yang kurang dikenali, Hun Putih memerintah Asia.

Procopius, seorang sarjana Rom Timur, tersilap mengenalpasti Hun Putih sebagai Hun “Kaukasia”, berbanding Hun Mongoloid atau Turkic di Eropah. Kod warna Hunnik sepadan dengan arah migrasi mereka: utara (hitam), timur (biru), barat (putih) dan merah (selatan).  Hun Hitam dan Biru menikmati kekananan berbanding Hun Putih dan Merah.

Walaupun para sejarawan banyak berkhilaf pendapat tentang asal-usul sebenar orang Hun, secara umumnya ramai yang bersetuju bahawa mereka adalah keturunan Xiongnu.

Perubahan iklim dan kemunculan Kekhaganan Rouran (juga dikenali sebagai Juan-Juan atau Avar), sebuah Empayar proto-Mongol, memaksa orang Hun Putih melarikan diri.

Setelah membebaskan diri dari pengaruh Rouran, cabang Hun Putih, Hephthalit menempa nama sebagai salah satu empayar terbesar pada zaman mereka.

Kaum Hepthalit bertemu dengan sepupu mereka, orang Hun Kidara ketika mereka bergerak ke selatan. Kidara adalah sebuah negeri Hun Putih yang menggulingkan Empayar Kushan dan mewujudkan penampan antara India dan Parsi. Ini membolehkan mereka mengawal perdagangan di Jalan Sutera yang menguntungkan antara Timur dan Barat.

Kidara adalah duri di sisi kedua-dua empayar Iran Sassan dan Empayar Gupta di India Utara. Mereka menduduki sebahagian besar wilayah kedua-dua empayar tersebut.

Pakatan Sassan-Hephthalit akhirnya mengalahkan Kidara. Walau bagaimanapun, orang Parsi tidak dapat menuntut semula tanah mereka yang hilang, kerana ia telah menjadi milik Hephthalit.

Dalam pe.rang perebutan kuasa di kalangan kelas pemerintah Sassan, Hephthalit memainkan peranan penting. Tapi ada harganya, raja-raja Parsi perlu membayar ufti tetap dan menghantar puteri mereka ke Hepthalit untuk dikahwinkan.

Peroz, pemerintah Sassan telah disokong oleh Hephthalit untuk menggantikan Yazdegerd II.  Tetapi dia terpaksa memberikan sebahagian besar wilayah Parsi di timur kepada Hephthalit.

Dia kemudiannya akan menye.rang Hephthalit dalam tiga pepe.rangan, namun kalah dalam dua pe.rang teraw dan ditangkap semasa kedua-dua kekalahan tersebut. Tetapi dia tidak bernasib baik untuk kali ketiga, kerana dia terkor.ban dalam pertem.puran.

Pengganti Peroz, Kavad, menjadi pengikut Hephthalit, dan cop mohor Hephthalit tertera pada syiling Empayar Sassan.  Sementara itu, Hephthalit mengisytiharkan pelantikan seorang sub-raja untuk memerintah India Utara dan Tengah. Namanya Toramana.

Toramana dan anaknya Mihirakula mendatangkan malapetaka di seluruh India. Menurut catatan Buddha, mereka merobohkan banyak biara Buddha, universiti, dan ramai pendeta ditindas, akhirnya menamatkan Empayar Gupta yang semakin merosot.

Dalam se.rangan balas Gupta, mereka mengusir Mihirakula kembali ke wilayah Barat Laut India.  Walaupun mengalami kerugian, Hun mengukuhkan pemerintahan mereka ke atas Punjab, Kashmir, Rajasthan, dan Uttar Pradesh di India.

Menjelang 522 M, Hephthalit telah menak.luki sebahagian besar Lembangan Tarim, termasuk kerajaan Khotan.  Tuan mereka dahulu, Kekhaganan Rouran, melarikan diri dan memohon perlindungan di bawah naungan kuasa Hepthalit.

Untuk tempoh yang singkat pada awal abad ke-6 M, Hephthalit membentuk Empayar terbesar di dunia. Mereka menguasai daratan dari Mesopotamia dan Syria melalui pengikut Sassan Iran mereka di Barat ke Lembangan Tarim di Timur dan sehingga ke India Tengah di Selatan.

Selama lebih dari satu abad, Hephthalit memerintah di Asia Tengah.  Sebagai sebuah empayar yang tidak berpusat, mereka menghadapi pemberontakan berterusan oleh pengikut mereka, seperti India dan Parsi.

Perluasan kuasa Gokturk, sebuah kuasa baru yang muncul di Asia Tengah, memberikan peluang keemasan kepada Parsi untuk membentuk pakatan dan menggulingkan Hephthalit. Gokturk mengasimilasikan orang Hun ke dalam empayar mereka.

Pada 570 M, pemerintahan Hun di India juga berakhir. Walaupun hakikatnya Hephthalit hilang kawalan, mereka tetap akan memainkan peranan dalam politik Asia Selatan.

Keturunan mereka, dinasti Turki / Kabul Shahi di Afghanistan dan dinasti Gujjara Pratihara di India Barat Laut, memainkan peranan penting dalam menghentikan pengembangan Arab ke benua kecil India. Ramai sarjana percaya bahawa tindakan ini membantu memulihara kepercayaan Hindu di India dalam jangka masa panjang.

Kekhaganan Turkik Pertama atau Kekhaganan Gokturk (551 M–682 M)

Seljuk atau Uthmaniyah mungkin nama pertama yang terlintas di fikiran apabila kita memikirkan empayar Turki.  Tetapi jauh berabad sebelum kebangkitan mereka, migrasi orang Turki ke Timur Tengah dan Eropah adalah mungkin kerana eksploitasi Gokturk.

Gokturk bermaksud “Syurga Turki” atau “Turki biru.”  Mereka menubuhkan Kekhaganan Turkik Pertama, sebuah empayar luas yang merentasi sejauh dari Mongolia di timur hingga ke Laut Hitam di barat.

Orang Turkik juga seperti Hephthalit, merupakan subjek di bawah Kekhaganan Rouran. Mereka adalah pandai besi dan tukang logam mahir yang menyediakan sen.jata dan produk logam ferrous dan nonferrous kepada Rouran.

Bumin, seorang pemimpin Gokturk, membantu Rouran dalam menekan pemberontakan dalaman. Dia merisik anak perempuan Khagan untuk berkahwin sebagai hadiah. Khagan Rouran mentertawakan cadangan itu, menegaskan seorang hamba tukang besi tidak layak merisik puteri diraja.

Merasa marah dan kesal, Bumin menghimpunkan bala tenteranya dan mengalahkan Kekhaganan Rouran pada 552 M, lalu menjadi Bumin Khagan, khagan Turkik yang pertama dan menubuhkan empayar Turkik yang pertama.

Orang Turkik dikenal pasti sebagai keturunan Xiongnu dalam sumber China seperti Chou-Shu. Walaupun ini adalah kemungkinan, kita harus memahaminya dengan berhati-hati. Kebudayaan yang hidup bermukim (menetap) terlalu ambil mudah dalam menggunakan istilah biasa untuk merujuk kepada semua orang nomad.

Scythia sebagai contoh, adalah nama yang diberikan kepada mana-mana suku yang muncul di steppe Pontic oleh orang Yunani. Mana-mana penceroboh di sempadan utara Parsi dirujuk sebagai Saka. Begitu juga setiap suku kaum “barbar” Utara dan Barat dirujuk sebagai Xiongnu oleh orang China.

Bumin Khagan meninggal dunia tidak lama selepas menubuhkan Kekhaganan Turkik, dan anaknya Muquan menggantikannya. Muquan bertanggungjawab ke atas bahagian timur empayar, manakala adik Bumin, Istami bertanggungjawab mengembangkan sempadan ke arah barat.

Hephthalit, yang merupakan sekutu Rouran, adalah musuh pertama yang dihadapi oleh Gokturk. Gokturk membentuk pakatan dengan maharaja Parsi dan mengalahkan Hephthalit. Kemudian, Gokturk akan melawan Parsi Sassan dalam tiga pepe.rangan, akhirnya mengalahkan mereka dengan bantuan pasukan Rom Timur.

Pe.rang Gokturk-Parsi ketiga mempengaruhi Parsi. Lemah akibat berpe.rang dengan Turkik dan Rom Timur, Parsi Sassan akan segera menyerah kepada kuasa baru yang semakin meningkat di Timur Tengah, Khalifah Rasyidun dari semenanjung Arab.

Kekhaganan Turkik Timur akan bertembung dengan Dinasti Tang dari China. Dengan merasuah pemimpin suku Turkik agar menentang suku Turkik yang lain, orang Cina berjaya menyemai benih perselisihan.  Maharaja Taizong dari dinasti Tang China akhirnya mengalahkan Kekhaganan Turkik Timur.

Dinasti Tang tidak lama kemudian menjadikan wilayah dominasi Gokturk sebagai negara bawahan. Maharaja Taizong turut dianggap sebagai khagan baru Gokturk, mendapat gelaran Khan dari syurga. Kesannya, Taizong menjadi maharaja China pertama yang mempunyai kawalan langsung ke atas domain steppe nomad.

Dinasti Tang mengatasi saiz empayar Alexander the Great. Walau bagaimanapun, oleh kerana sejarawan sudah sering mengaitkan dinasti Tang dengan zaman kegemilangan China, aku abaikan mereka dari senarai ini.  Ahli sejarah telah memberi mereka penghargaan yang sewajarnya.

Gokturk adalah orang nomad pertama yang menggunakan istilah Turk atau Turki sebagai nama entiti politik. Mereka juga telah mencipta aksara Turkik yang pertama.

Sebelum Gokturk, kita terpaksa bergantung kepada sumber-sumber dari China, Rom atau Parsi untuk mempelajari sejarah masyarakat nomad seperti Xiongnu atau Hephthalit.

Pengembangan orang Turkik meletakkan asas untuk beberapa empayar Turki masa depan yang akan mentadbir politik Asia dan Eropah untuk masa yang lama. Antaranya Empayar Mongol, Kekhanan Uighur, Empayar Seljuk, Empayar Uthmaniyah, Kesultanan Ghaznawiyah, dan Kesultanan Mamluk.

Empayar steppe sering diabaikan dalam buku sejarah, tetapi mereka mempunyai pengaruh yang signifikan terhadap tamadun manusia. Sukar untuk membayangkan bagaimana evolusi manusia akan berlaku tanpa penghijrahan orang nomad.

RUJUKAN:

Watson, Burton (1993), Records of the Grand Historian by Sima Qian, Columbia University Press.

History of Civilizations of Central Asia, Vol II, UNESCO Publishing.


4 Teori Utama Jurisprudens

Jurisprudens merujuk kepada perbincangan tentang falsafah serta prinsip undang-undang. Kalau dalam istilah Islamik, jurisprudens boleh dikatakan sebagai fekah bagi undang-undang. Oleh itu, tentunya bidang jurisprudens juga mempunyai beberapa ‘mazhab’ atau aliran pemikiran. Perbezaan serta kepelbagaian pendapat dalam jurisprudens didasari oleh satu persoalan yang penting iaitu ‘apa itu undang-undang?’

Tulisan ini akan membincangkan secara ringkas tentang empat teori jurisprudens yang sangat berpengaruh dan terkenal.

Teori ini merupakan aliran pemikiran yang terawal dalam sejarah pembangunan undang-undang. Undang-undang semulajadi juga dikenali sebagai naturalisme. Mereka yang mendukung fahaman ini dipanggil sebagai naturalis. Naturalis menitikberatkan persoalan ciri-ciri yang harus ada pada undang-undang (what law should be?).

Naturalis percaya bahawa undang-undang sepatutnya berjalan mengikut kesesuaian fitrah semulajadi manusia. Dalam teori ini, tidak boleh jika kita mengasingkan prinsip moral dalam undang-undang. Naturalisme klasik amat berkait rapat dengan Tesis Bertindih (Overlap Thesis). Idea ini menunjukkan bahawa undang-undang dan moral merupakan entiti yang saling berkait-rapat.

Dalam erti kata yang lain, keabsahan undang-undang itu terletak pada merit moral yang ada pada isinya. Maka dari itu, undang-undang yang tidak bermoral dianggap tidak sah, tidak mengikat dan tidak perlu dipatuhi. Naturalis juga percaya bahawa apa yang disebut sebagai moral itu terkandung dalam perintah agama.

Thomas Aquinas telah menetapkan satu standard dalam penilaian naturalisme melalui legal maximnya ‘lex iniusta non est lex’. Pepatah itu bermaksud undang-undang yang tidak adil bukan sebuah undang-undang. Bagi naturalis, inti pati moral sangat penting dalam penggubalan undang-undang. Jika tidak bermoral, undang-undang itu dianggap tiada legitimasi.

Sebagai contoh, hakim yang naturalis pernah membatalkan perkahwinan antara seorang lelaki dan transgender kerana berpendapat perlakuan mereka itu melanggar fitrah (dalam kes Corbett v Corbett). Naturalisme juga telah memberi idea dalam perjuangan keadilan semulajadi (natural justice), kesaksamaan (equality), hak asasi manusia dan kebebasan.

Antara pelopor kepada teori undang-undang semula jadi ialah Aristotle, Thomas Aquinas, Cicero dan John Finnis.

Sekolah pemikiran positivisme mula mempengaruhi kebanyakan sarjana undang-undang pada abad ke-18. Teori ini merupakan lawan kepada undang-undang semulajadi. Jika natural law lebih menfokuskan ciri yang harus ada pada undang-undang, lain pula di pihak positivis. Positivisme lebih berminat untuk berbahas tentang apa itu undang-undang.

Positivis menolak idea natural law yang mengatakan legitimasi undang-undang itu berdasarkan merit moral. Bagi positivis, prinsip moral seharusnya tidak dicampur adukkan dalam penggubalan undang-undang. Idea ini dikenali sebagai Tesis Kebolehasingan (Separability Thesis). Penggubalan undang-undang tidak seharusnya berlandaskan prinsip moral.

Positivis tidak melihat undang-undang dari sudut moral atau nilai keadilan, tetapi lebih kepada bagaimana undang-undang itu digubal. Ini dapat dilihat melalui idea John Austin, salah seorang pelopor positivisme. Beliau mengatakan undang-undang ialah perintah daripada autoriti yang berdaulat dan disokong oleh hukuman. Undang-undang merupakan ekspresi pemerintah.

Umumnya, positivis melihat bahawa keabsahan undang-undang itu terjamin jika ia digubal oleh pihak yang mempunyai autoriti untuk berbuat demikian. Undang-undang tidak terbatal hanya kerana ia bertentang dengan prinsip moral. Maka dengan itu, undang-undang yang tidak adil, melanggar prinsip moral, perlu dipatuhi dan mengikat masyarakat.

Austin juga menyebut bahawa undang-undang itu digubal melalui proses tertentu, bukan semata-mata berdasarkan kesedaran mutlak masyarakat. Jika masyarakat sedar bahawa membvnuh itu adalah salah, maka perlu ada peraturan yang menegahnya. Tidak cukup untuk menggunakan kesedaran sebagai manifestasi undang-undang.

Sebagai contoh, jika parlimen meluluskan undang-undang yang membenarkan LGBTQ, maka ia dianggap sah walaupun secara moralnya LGBTQ merupakan perlakuan abnormal. Hal ini kerana positivis lebih memandang kepada proses pembikinan undang-undang sebagai gambaran ekspresi pemerintah. Maka undang-undang yang digubal perlu dipatuhi oleh masyarakat. Pemikiran ini disebut sebagai positivisme kerana menganggap semua undang-undang adalah positif jika ia datangnya dari autoriti yang sah.

Sekolah pemikiran ini berakar dari falsafah undang-undang Amerika Syarikat pada penghujung abad ke-19. Pemikiran ini mengambil satu pendekatan yang berbeza berbanding teori-teori yang lain. Para realis berpendapat bahawa undang-undang itu adalah apa yang diputuskan oleh badan kehakiman (mahkamah).

Hal ini kerana realis melihat kepada fungsi mahkamah selaku pemegang kuasa mutlak dalam proses pentafsiran undang-undang. Justeru itu, undang-undang tidak boleh dilihat sebagai set-set peraturan yang terkandung di dalam buku, tetapi perlu dilihat kepada tindakan autoriti yang melaksakannya (iaitu mahkamah).

Pemikiran ini disebut sebagai realis kerana pendekatannya yang lebih terarah kepada pelaksanaan sebenar (actual working) undang-undang dan kesannya. Realisme undang-undang juga menekankan kepentingan fungsi para hakim kerana mereka mewakili faktor manusia di dalam penghakiman.

John Chipman Gray, seorang realis, telah membezakan antara sumber undang-undang dengan undang-undang itu sendiri. Ujar beliau, undang-undang ialah apa yang diputuskan oleh mahkamah. Undang-undang yang tertulis dalam akta dianggap sebagai sumber perundangan. Maka, menjadi tugas mahkamah untuk ‘menghidupkan’ terma-terma yang terkandung di dalam akta tersebut.

Menurut realis, undang-undang patut dilihat dari sudut tindak-tanduk mahkamah kerana mereka yang mempunyai kuasa menilai undang-undang, bukan penggubalnya (legislatif). Realis juga tidak terikat dengan idea keadilan atau undang-undang semulajadi. Apa yang hakim sebut, itulah undang-undang.

Sekolah pemikiran sosiologi lebih menekankan fungsi undang-undang dan kaitannya dengan masyarakat. Pendekatan pemikiran ini menitik beratkan kesan undang-undang ke atas sosial. Sosiologis berpendapat bahawa undang-undang ialah satu tahap dan fasa yang sangat penting dalam proses kawalan sosial (social control).

Sosiologis mempunyai kebimbangan yang besar terhadap isi kandungan sesuatu undang-undang dengan melihat kesannya tanpa mengira sifat undang-undang itu sendiri. Maknanya, sosiologis tidak peduli jika undang-undang itu bermoral atau tidak, tetapi lebih menekankan kesan undang-undang itu.

Tidak seperti kebanyakan sarjana yang melihat undang-undang sebagai alat autoriti untuk membantu dalam proses membuat keputusan, sosiologis memberi perhatian kepada kandungan abstrak undang-undang itu. Sosiologis akan mempertimbangkan pelbagai doktrin perundangan sebelum memilih kaedah yang paling sesuai dalam undang-undang. Tujuannya satu, supaya undang-undang dapat memberi kebaikan maksimum kepada masyarakat.

Roscoe Pound menyifatkan undang-undang sebagai satu bentuk kejuruteraan sosial (social engineering). Undang-undang yang berkesan sepatutnya mampu memaksimumkan kepentingan masyarakat dan memberikan kelancaran terhadap kehidupan sosial masyarakat. Sosiologis juga percaya bahawa undang-undang bergantung kepada fakta-fakta sosial, bukannya bersandarkan autoriti pemerintah seperti yang dicanang positivis.

RUJUKAN:

Kenneth Einar Himma. Natural Law. https://www.iep.utm.edu/natlaw/

Realist School of Law ,American Realism.Jurisprudence. https://www.lawnotes4u.in/2019/11/realist-school-of-law-jurisprudence.html

Sociological School. https://www.toppr.com/guides/legal-aptitude/jurisprudence/sociological-school/

Legal Positivism. https://www.iep.utm.edu/legalpos/#H3


Impak Industri Daging Terhadap Alam Sekitar?

Dalam kehidupan harian manusia, makanan merupakan asas seperti minyak kepada  kenderaan. Tanpa makanan, pelbagai masalah boleh timbul bermula dengan kemarahan sampailah Izrail memanggil. Makanan mempunyai pelbagai jenis zat; antaranya ialah protein yang memberikan manfaat besar kepada darah, kulit, otot dan tulang. Cuma berbeza dengan lemak dan karbohidrat, tubuh badan tidak menyimpan protein. Sebaliknya setiap sajian makanan yang menyumbangkannya.

Salah satu
makanan tersebut ialah daging. Industri daging di peringkat global telah
mencapai suatu tahap kemajuan yang malang sekali mempunyai impak sangat besar
kepada alam sekitar. Atas impak inilah kegiatan aktivisme di negara-negara
Barat kian hangat. Sungguhpun begitu ramai dalam kalangan mereka terbuai dengan
falasi vegeterianisme sampai seolah-olah “mengaibkan” (guilt-shaming)
pemakan-pemakan daging sebagai zalim ats sokongan ekonomi kepada industri yang
menzalimi haiwan.

Sejak
azali lagi, peranan haiwan dengan manusia menjangkaui batasan makanan
semata-mata. Namun realiti tersebut tidak menidakkan haiwan sebagai sumber
makanan utama. Berterus terang, tiada siapa pernah menunggang ayam dan itik
sepertimana kerbau, kuda dan lembu dibuat sebagai alat pengangkutan. Dan
tunggangan babi pula belum pernah dikomersilkan, walaupun dalam peperangan.
Maka manusia terikat kepada suatu konklusi yang tidak berubah. Jika 200,000
tahun dahulu manusia melembutkan daging dalam kantung kulit dengan cara
jerangan. Sekarang manusia menggunakan periuk tekanan sahaja.

Secara
statistik, lebih daripada 72 bilion haiwan menjadi makanan setiap tahun.
Amerika Syarikat sahaja menternak 9 bilion ayam setahun. Angka yang besar ini
perlu dikendalikan dengan pendekatan pro-persekitaran juga, kerana perlu diakui
bahawa kesan industri makanan kepada ekosistem sangatlah besar.

Najis
merupakan punca utama disebalik segala ancaman terhadap alam sekitar. Amerika
Syarikat pernah ditimpa musibah besar dengan Taufan Florence yang merosakkan
ladang-ladang babi di North Carolina. Biasanya ladang-ladang babi mempunyai
lantai bertingkat dimana najis boleh dipam ke lubang bawah tanah yang dipenuhi
air dan bakteria untuk mencernakan najis tersbeut. Namun apabila banjir akibat
Taufan Florence melanda, sebanyak 38 bilion liter najis ini keluar mencemarkan
sungai yang menghancurkan ekosistem tersebut.

Untuk
meletakkan perspektif, isipadu 38 bilion liter tersebut jika air terawat boleh
disalurkan untuk kegunaan 1.54 juta keluarga. Aplikasikan angka tersebut pada
skala perladangan babi di Pulau Pinang yang mana kes di Gertak Sanggul didapati
memberikan kerosakan besar kepada persekitaran teluk negeri. Najis babi dibawa
hujan ke pantai Gertak Sanggul yang turut mempunyai kerang. Keadaan dikeruhkan
lagi apabila ladang-ladang babi ini tidak mempunyai lesen pun.

Tidak cukup dengan itu, pengurusan teruk daripada ladang-ladang udang berdekatan turut memberikan kesan buruk kepada teluk pulau. Pada masa yang sama, dua sungai yang dijadikan sumber bekalan kepada 100,000 orang Sabah pula dilaporkan telah tercemar akibat perladangan ayam.

Industri
daging global juga terbukti merosakkan kualiti tanah dan air yang menyumbang
kepada 18% daripada gas rumah hijau. Angka ini sangatlah besar sehinggakan
jumlah kenderaan seperti kapal, pesawat, lori dan kereta pun tidak mampu
menandinginya. Implikasi daripada gas rumah hijau boleh dikaji dengan perubahan
iklim yang mendatangkan banjir dan kemarau.

Pengeluaran
daging memerlukan modal yang sangat besar. Untuk menghasilkan sekilogram
daging, seekor lembu perlu makan 25 kilogram bijian (berbeza mengikut rantau)
dalam bentuk dedak dan 15,000 liter air. Kajian pada tahun 2006 mendedahkan
bahawa 30% permukaan Bumi telah digunakan untuk perusahaan daging sahaja.
Purata pemakanan daging bagi negara-negara berpendapatan tinggi iaitu 200-250
gram sehari merupakan punca industri daging kian bertambah.

Pertambahan
ladang turut mencipta pekerjaan apabila banyak kilang-kilang pemprosesan dedak
dibangunkan. Namun permintaan untuk bijian boleh mengganggu imbangan bekalan
yang menaikkan harga. Sekaligus kesan ini memberi impak kepada golongan miskin.
Di peringkat global, 12.9% populasi kekurangan zat ekoran jaminan makanan (food
security) yang teruk. Andai kata kilang-kilang dedak ditutup (contoh simulasi
sahaja), jumlah bijian yang ada boleh dibuat makanan untuk 3.5 bilion orang.

Penternakan
haiwan juga mempunyai kriteria berat yang perlu digegaskan untuk pusingan
modal. Maka para penternak biasanya menggunakan antibiotik yang turut bertujuan
untuk melawan penyakit. Di Amerika Syarikat, 80% daripada pengeluaran
antibiotik digunakan industri ternakan. Penggunaan ini menyumbang kepada
masalah kesihatan berkaitan antibiotik dimana 23,000 daripada rakyat mereka
dijangka menghidapinya setiap tahun.

Pemakanan
daging juga didapati menyumbang kepada kencing manis, penyakit jantung dan
strok.

Apabila
berbicara tentang Rasulullah SAW, perkataan ketinggalan
zaman perlu difikirkan. Namun situasinya bukan Rasulullah SAW yang
ketinggalam zaman. Dalam sebuah hadis, baginda dipetik mengatakan bahawa
anak-anak Adam tidak berjaga-jaga semasa mengisi perut. Bahawasanya “sudah
mencukupi buat anak-anak Adam untuk memakan beberapa suap. Jika ingin makan
berlebihan, isilah 1/3 perut dengan makanan, dan 2/3 lagi dengan air dan udara.
“ (al-Tirmizi 1381, Ibn Majah 3349).

Merumuskan
hadis baginda, pemakanan perlu ada disiplin. Namun diet baginda pula sukar
untuk diteliti secara saintifik oleh kerana kemiskinan yang melanda hidup
baginda. Manusia memerlukan amaun kalori tertentu untuk mengekalkan kesihatan
badan. Dan Rasulullah SAW dipetik pernah menjamah kurma sahaja. Pemakanan kurma
kurang sesuai dalam perspektif moden atas pelbagai persoalan seperti
kurma-kurma diproses (tidak segar).

Sungguhpun
begitu, apa yang baginda makan sebenarnya tiada beza pun dengan Diet
Mediterranean yang terbukti paling sihat. Bangsa-bangsa di sekitar Laut
Mediterranean memakan buah-buahan, sayur-sayuran, gandum dan lemak sihat pada
kadar harian. Ayam, ikan, kekacang dan telur pula diaturkan secara mingguan.
Manakala produk-produk tenusu yang lain terkawal secara seimbang, dengan daging
merah dihadkan sama sekali.

Mudah
kata, diet ini melebihi tumbuh-tumbuhan bukannya daging. Malah wain merah pun
dikurangkan bagi bukan Islam. Hasilnya, diet ini terbukti boleh mengawal berat
badan kadar gula dalam darah dang membantu mencegah kemurungan. Tiga perkara
ini turut mengelakkan risiko jantung, nyanyuk dan strok.

RUJUKAN:

Holloway,
A. (2014, May 3). Neanderthals may have been the first to boil their food.
Retrieved from https://www.ancient-origins.net/news-evolution-human-origins/neanderthals-may-have-been-first-boil-their-food-001614.

Loh, A.
(2018, September 26). Farm with retention pond dumps pig dung into bay.
Retrieved from https://www.thestar.com.my/news/nation/2018/09/26/farm-with-retention-pond-dumps-pig-dung-into-bay

Matthews, C. (2006, November 29). Livestock a major threat to
environment. Retrieved from http://www.fao.org/newsroom/en/news/2006/1000448/index.html.

Meat and Animal Feed. Retrieved from https://www.globalagriculture.org/report-topics/meat-and-animal-feed.html.

Migala,
J. (n.d.). 8 Ways to Follow the Mediterranean Diet For Better Health. Retrieved
from http://www.eatingwell.com/article/16372/8-ways-to-follow-the-mediterranean-diet-for-better-health/.

Pierre-Louis,
K. (2018, September 19). Lagoons of Pig Waste Are Overflowing After Florence.
Yes, That’s as Nasty as It Sounds. Retrieved from https://www.nytimes.com/2018/09/19/climate/florence-hog-farms.html

Residents
Cry Foul Over Tamparuli Poultry Farms Contaminating River. Retrieved from https://www.borneotoday.net/residents-cry-foul-over-tamparuli-poultry-farms-contaminating-river/.

Water,
Food and Energy. Retrieved from https://www.unwater.org/water-facts/water-food-and-energy/.


Mazhab-Mazhab Kristian Yang Tak Sambut Krismas Pada 25 Disember

Topik Krismas sentiasa menjadi perbualan dalam Dunia Kristian. Agamawan dan cerdik pandai mahu mengetahui tarikh kelahiran Nabi Isa (as) yang sebenar.

Di sisi agama Kristian, baginda (as) dianggap sebagai seorang figura ketuhanan. Pengamatan ini ditolak ajaran Judaisme (dan kemudian Islam).

Tetapi ini tidak menjadi penghalang untuk menyelidik tentang asal-usul Krismas, oleh kerana pengaruh sejarah di sebalik perayaan ini.

Agama Kristian berputik ketika Empayar Rom mencapai zaman kegemilangan. Akidah Kristian yang bertunjangkan tauhid menjadi sukar untuk diterima masyarakat. Rom ketika itu terjerumus dalam kancah penyembahan dewa-dewi.

Jadi kewujudan Kristian dilihat sebagai suatu anc-am-an yang menyukarkan hidup mereka.

Penganut-penganut Kristian awal enggan menyertai langsung dalam sambutan agama Rom. Maka golongan musyrikin Rom menganggap mereka sebagai bar-ah dalam sosiopolitik empayar.

Ramai maharaja Rom tidak mempunyai sebarang simpati pada Kristian.

Begitu teruk mereka mengerjakan penganut-penganut tauhid. Nabi Isa (as) mempunyai 12 orang sahabat (hawariyun) yang menyemai benih tauhid selepas keberangkatan baginda ke langit.

Peter dan Paul menjadi man-gsa Nero, yang menyi-ksa mereka sampai m-at-i pada tahun 66. Paul dip-an-cµng, dan Peter pula disal-ibkan.

Andrew mengembara jauh ke Rusia, membawa kitab Injil. Kemudian beliau berhijrah sana sini untuk menyebarkan dakwah hingga disa-lib di Greece.

Thomas juga mengimarahkan kerja dakwah hingga ke India, dimana beliau dibµnµh.

Philip menjalankan sebuah kariah besar di Anatolia dimana beliau berjaya berdakwah pada isteri seorang pembesar.

Terlalu marah, pembesar ini menjatuhkan hµkµman sa-lib songsang padanya.

Matthais pula diba-kar sampai m-at-i. Dan John ialah hawari yang hidup sampai tua, katanya diberkati Tuhan kerana badannya tidak ce-de-ra meskipun dicampakkan dalam minyak mendidih.

Dengan sejarah gelap sebegini, semua boleh faham kenapa ajaran Kristian mengambil masa lama untuk bertapak.

Tarikh sebenar kelahiran Nabi Isa (as) pula hilang daripada ingatan umum, barangkali kerana tidak dicatat.

Minat untuk mengenalpasti tarikh kelahiran baginda memuncak pada abad ketiga, seperti yang ditulis seorang agamawan bernama Clement dari kota Alexandria.

“Ada golongan yang mengetahui bukan setakat tarikh kelahiran baginda tetapi juga harinya; dan mereka berkata hari itu jatuh pada tanggal 28, tahun Augustus, dan pada hari ke-25 Pachon (bulan Mesir) [yakni 20 Mei sebenarnya] … ada juga berkata baginda dilahirkan sama ada 24 atau 25 Pharmuthi [20 atau 21 April]”  (McGowan, 2012).

Tetapi setelah meneliti dan berbincang, pihak agamawan memilih tarikh 25 Disember untuk menyambut kelahiran baginda.

Di sini jelas bahawa 25 Disember hanyalah sambutan.

Logik mereka terletak pada hukum alam (Melton, 2011), yakni sembilan bulan selepas 25 Mac (tarikh ekuinoks yang dikatakan hari kehamilan Ibu Maryam as).

Sambutan Krismas pertama diadakan pada 25 Disember 336 di kota Rom, ketika Maharaja Constantine masih menguasai empayar.

Perdebatan Besar Agama Kristian

Dalam zaman sebelum kebangkitan Gereja Katolik, Ortodoks, Lutheranisme dan sebagainya, pernah berlaku sebuah perbincangan sangat menggemparkan. Dua agamawan Alexandria telah bertembung antara satu sama lain.

Mereka ialah Arius dan Athanasius, dua figura mungkin tidak diketahui semua. Perdebatan mereka terlalu panas sampai pengaruh Krismas ditenggelamkan terus.

Semasa Constantine berusaha untuk menyatukan Kristian, timbul pula persengketaan besar tentang status Nabi Isa (as) di sisi agama.

Kristian berpegang pada landasan tauhid yang Tuhan wujud dalam tiga unsur. Arius mengatakan alam ini dikuasai Tuhan yang tidak sama dengan Nabi Isa (as).

Jadi baginda Isa (as) bukanlah Tuhan, sebaliknya hanya Anak Sulung-Nya.

Athanasius pula berpendapat sebaliknya, bahawa Tuhan turun untuk menyelamatkan umat manusia dan pergi apabila kerja-Nya selesai (CHI, n.d.).

Perbincangan ini menjauhkan jurang anutan sesama Kristian, hinggalah ideologi Arius tenggelam.

Dan Krismas merupakan sebahagian daripada perseteruan antara Arius dan Anathasius. Jadi perayaan ini seolah-olah lenyap sebentar, hinggalah Charlemagne menjadi Maharaja Rom pada tahun 800.

Ketika ini agama Kristian telah berkembang jauh, begitu juga Islam sampai ada zon penampan antara Barat dan Timur.

England menerima ajaran Kristian, yang mengharamkan Krismas kerana terlalu ramai orang menyambut dengan minuman keras sampai menyusahkan keadaan (Durston, 1985).

Gerakan Oxford dan Gereja England kemudian berganding bahu untuk merawat persepsi umum tentang Krismas. Secara berperingkat, mereka bergiat dengan aktif untuk menolong orang susah.

Usaha berzaman ini dibantu penulis-penulis terkemuka seperti Charles Dickens dan Washington Irving, bahawa Krismas ialah masa untuk keluarga, disambut dengan baik hati dan pemberian hadiah.

Jurang berabad antara zaman hawariyun (termasuk anak murid mereka) dan kebangkitan Gereja menyebabkan Krismas disambut pada tarikh berlainan.

Penulisan Clement boleh dianggap sebagai bukti ketidaktentuan, untuk memilih tarikh sambutan. Katolik mengikuti Kalendar Gregorian yang berpendapat kelahiran Isa (as) jatuh pada 25 Disember.

Manakala Ortodoks Timur berpendapat Kalendar Julian lebih tepat, yakni 7 Januari merupakan Hari Krismas. Gereja Alexandria Qibti dan Ethiopia bersetuju dengan pendapat Ortodoks, manakala Armenia pula menetapkan dua tarikh berlainan.

Gereja Apostolik Armenia menyambut Krismas pada 6 Januari. Manakala Gereja Patriarchate Jerusalem menyambutnya pada 19 Januari, sehingga tahun 2100. Kemudian tarikh ini berubah ke 20 Januari.

RUJUKAN:

CHI. (n.d.). #108: Athanasius on Christ.

Durston, C. (1985). Lords of Misrule: The Puritan (ditapiskan)on Christmas 1642-60. History Today. 35 (12): 7-14.

McGowan, A. (2012, Disember 14). How December 25 became Christmas. Bible History Daily.

Melton, J.G. (2011). Religious celebrations: An encyclopedia of holidays, festivals, solemn observances and spiritual commemorations. ABC-CLIO. Halaman 39.


Perang Candu: Tipu Helah British Jatuhkan Tamadun Ribuan Tahun

Satu petang ketika saya menikmati segelas teh
o ais pada cuaca yang panas, saya sedang menonton sebuah drama Kantonis yang
tersiar di televisyen.

Saya sememangnya menggemari filem-filem dan
drama-drama Kantonis, yang kebanyakannya berasal dari Hong Kong.

Hong Kong merupakan sebuah bandaraya yang
utama di Asia, dan pernah menjadi koloni Britain selama 156 tahun, sebelum
diserahkan kepada China pada tahun 1997.

Tetapi bagaimana sebuah bandaraya yang hebat
ini dibina oleh British di atas tanah penuh berbatu ini?

Jawapannya ada pada gelas yang saya sedang
minum ini, teh.

Pada 1820an, ekonomi China adalah yang
terbesar di dunia. Mereka mengeksport beras, tembikar, serbuk belerang dan
banyak lagi bahan-bahan yang menjadi barang dagangan dunia. British, yang mula
menjadi kuasa maritim selepas menewaskan tentera Napoleon Perancis pada Perang
Waterloo pada 1815, mencari tapak di Asia untuk tujuan perdagangan.

Dan ramai rakyat Britain yang gilakan teh, dan
kerana itu mereka mengimport teh dari China, memandangkan hanya China sahaja
yang mampu mengeluarkan teh secara besar-besaran pada ketika itu.

Memandangkan Dinasti Qing yang memerintah pada
ketika itu hanya mahukan syiling perak sebagai pertukaran dengan teh, simpanan
perak di London semakin kurang dan mencetuskan krisis ekonomi di England.

Pada akhirnya, British mengedar candu pada
penduduk tempatan untuk mendapatkan perak, untuk membeli teh untuk dibeli
dengan China.

Dengan menjual candu, kerosakan moral
masyarakat di China berleluasa dan menimbulkan kemarahan Peking. Maharaja
mengarahkan tentera menyerang kapal British dan tercetuslah Perang Candu
Pertama yang mengakibatkan pulau Hong Kong diserahkan kepada British, sementara
Perang Candu Kedua pula, Dinasti Qing terpaksa menyerahkan Kowloon dan
Stonecutter Island kepada British.

Penyerahan ini bukanlah selamanya, tetapi
bersifat pajakan selama 99 tahun, tetapi bagi British, ia seperti
selama-lamanya.

Kerana kegilaan warga Britain terhadap teh, sebuah
bandaraya dan pelabuhan antara yang terpenting di Asia – Hong Kong
diasaskan.

Sehinggalah pada tahun 1980an apabila Presiden
China, Deng Xiaopeng berbincang dengan Perdana Menteri Britain, Margaret
Thatcher untuk mendapatkan kembali pulau Hong Kong.

Hari ini, Hong Kong merupakan sebahagian
daripada China, tetapi bandarnya jauh lebih bersih daripada bandar-bandar China
yang lain.

Warga Hong Kong jelas sekali enggan disamakan
dengan warga China dari seberang. Pada mereka, datuk dan nenek mereka lari dari
China ke Hong Kong kerana mahu mengelakkan diri dari pemerintahan komunis
China.

Pada hari ini, kerajaan China melalui dasar
One Belt One Road dari Presiden Xi Jinping, mahu melenyapkan legasi British
dalam pulau Hong Kong.

Walaupun demikian, penduduk Hong Kong terus
melawan, mempertahankan hak dan kebebasan bersuara mereka, yang telah diamalkan
dari zaman British, dan enggan untuk akur dengan pemerintahan diktator komunis
China yang bersifat kuku besi.

Pemimpin pemberontak seperti Joshua Wong,
Agnes Chow dan Charles Mok, yang mengetuai demonstrasi Revolusi Payung pada
tahun 2014, terus memberontak dan melawan, demi kebebasan pulau Hong Kong
daripada cengkaman komunis di Beijing.


Bagaimana Enjin Carian Google Berfungsi?

Pernah terfikir bagaimana carian enjin carian Google mengumpulkan dan mengatur data mereka dengan begitu cepat?

Enjin carian Google adalah alat yang hebat. Tanpa enjin carian seperti Google, mustahil untuk mencari maklumat yang anda perlukan semasa anda melayari Web. Seperti semua enjin carian, Google menggunakan algoritma khas untuk menghasilkan hasil carian.

Walaupun Google berkongsi fakta umum mengenai algoritma, butirannya adalah rahsia syarikat. Ini membantu Google untuk terus berdaya saing dengan enjin carian lain di Web dan mengurangkan peluang seseorang mengetahui cara menyalahgunakan sistem.

Google menggunakan program automatik yang disebut sebagai spider atau crawler, seperti kebanyakan enjin carian. Seperti enjin carian lain, Google mempunyai indeks kata kunci yang besar dan di mana kata-kata itu dapat dijumpai.

Apa yang membezakan Google adalah bagaimana ia menyusun hasil carian, yang seterusnya menentukan kaedah aturan Google memaparkan hasil di halaman hasil mesin pencari (SERP). Google menggunakan algoritma cap dagangan yang disebut PageRank, yang memberikan skor relevan pada setiap laman web.

Apakah itu SERP? – “Search Engine Results Page”

SERP adalah singkatan dari “Laman Hasil Enjin Carian”. Bagi sesiapa yang bekerja dalam pengoptimuman enjin carian atau PPC, laman web ini yang dapat dilihat sebagai harta yang bernilai – semakin tinggi kedudukan syarikat anda, semakin banyak pendedahan dan kredibiliti syarikat anda terhadap enjin carian.

PageRank? – Kedudukan Dalam Laman

PageRank adalah algoritma pertama yang digunakan oleh Google untuk menilai laman web. Ia menggunakan model melayari web yang sederhana untuk menganggarkan kebarangkalian melayari ke setiap laman web di internet. Ia menggunakan konsep jalan secara rawak dalam “Directed Acyclic Graph”. Model pelayaran web berfungsi seperti ini:

– 85% masa anda memilih pautan secara rawak di halaman yang anda kunjungi dan mengunjunginya (jika ada pautan)
– 15% masa anda memilih laman web rawak di internet dan pergi ke sana.

Enjin carian Google secara teknikalnya kompleks. Terdapat ribuan faktor berbeza yang diambil kira sehingga enjin carian dapat mengetahui apa yang harus pergi dan ke mana ianya patut pergi. Ia seperti kotak hitam yang sangat misteri, dan sangat sedikit orang yang mengetahui dengan tepat apa yang ada di dalamnya.

Bagaimana enjin carian merangkak web?

Tugas pertama Google adalah ‘merangkak’ (crawl) web dengan ‘labah-labah’ (spider). Ianya adalah program atau bot kecil automatik yang bergerak dalam internet untuk mencari semua maklumat baru.

Spider akan mencatat apa yang ada dalam laman web anda, dari tajuk yang anda gunakan hingga teks pada setiap halaman untuk mengetahui lebih lanjut mengenai siapa anda, apa yang anda lakukan, dan siapa yang mungkin berminat untuk mencari anda.

Oleh itu, cabaran besar pertama adalah mencari data baru, merekodkan apa yang ada, dan kemudian menyimpan maklumat tersebut (dengan beberapa ketepatan ) dalam pangkalan data.

Tugas Google seterusnya adalah untuk mengetahui cara terbaik memadankan dan memaparkan maklumat dalam pangkalan data ketika seseorang menaip pertanyaan carian. Penskalaan menjadi masalah lagi.

Langkah-langkah yang dijalankan oleh Enjin Carian:

– Merangkak Web
– Pengindeksan
– Algoritma

Web Crawling (nak sebut dalam bahasa melayu agak lucu, Merangkak Dalam Sesawang!)
Ini adalah kaedah di mana enjin carian dapat mengetahui apa yang diterbitkan di World Wide Web.

Pada dasarnya, semasa merangkak, ianya akan menyalin apa yang ada di laman web dan berulang kali memeriksa banyak halaman untuk melihat apakah halaman tersebut diubah dan membuat salinan dari sebarang perubahan yang dijumpai.

Program-program yang memiliki tugas ini disebut sebagai robot, crawler, labah-labah atau beberapa variasi menggunakan ‘web’. cth. web crawler (perangkak web)…

Pengindeksan

Setelah labah-labah merayap dalam halaman web, salinan yang dibuat dikembalikan ke enjin carian dan disimpan di pusat data. Pusat data sangat besar, koleksi pelayan yang dibuat khas yang berfungsi sebagai repositori semua salinan halaman web yang ada dibuat oleh perangkak.

Google memiliki berpuluh-puluh pusat data di seluruh dunia, yang dijaganya dengan sangat ketat dan merupakan antara bangunan berteknologi tinggi di dunia. Penyimpanan halaman web disebut sebagai ‘Indeks’, dan inilah simpanan data yang disusun dan digunakan untuk memberikan hasil carian yang anda lihat di menjin carian. Pengindeksan adalah proses mengatur banyak data dan halaman sehingga ianya dapat dicari dengan cepat untuk mendapatkan hasil yang relevan dengan pertanyaan carian anda.

Algoritma

Akhirnya, enjin carian mempunyai banyak koleksi salinan halaman web yang sentiasa dikemas kini dan disusun agar ianya dapat dengan cepat mencari apa yang anda ingin cari. Tetapi pada masa sama enjin carian memerlukan kaedah di mana ianya dapat diberi peringkat (ranking atau kedudukan) mengikut kesesuaian dengan istilah carian anda – di sinilah Algoritma dimainkan.

Algoritma adalah persamaan yang sangat kompleks dan panjang yang menghitung nilai untuk mana-mana laman web yang berkaitan dengan istilah carian. Tidak ramai antara kita yang tidak tahu apa sebenarnya algoritma itu, kerana enjin carian cenderung menyimpan rahsia ini dari pesaing dan orang yang ingin cuba mengeskploitasi enjin carian untuk sampai ke tempat (kedudukan) teratas.

Walaupun begitu, cukup banyak algoritma yang telah dibuat untuk membolehkan SEO (Search engine Optimization) menasihati pemilik laman web tentang cara meningkatkan laman web mereka dan faktor SEO untuk naik dalam kedudukan.

Statistik mengatakan bahawa Google kini memproses lebih dari 40,000 pertanyaan carian setiap saat secara purata (gambarkan di sini), yang diterjemahkan menjadi lebih dari 3,5 bilion carian setiap hari dan 1.2 trilion carian setiap tahun di seluruh dunia.


Kedudukan Wanita Sparta Yang Menandingi Zaman

Di Sparta, (hak) individu tidak penting. Segalanya diperuntukkan demi kepentingan negara. Mereka tidak membina tembok kerana mengalu-alukan sebarang serangan atau cabaran. Mereka tidak menyalakan api di waktu malam supaya dapat bergelap. Mereka bertutur kata dengan kurang dan sangat lurus sehingga mereka mencirikan kata adjektif ‘Iaconic’ (ringkas) yang nama itu diambil dari Wilayah Laconia, Sparta.

Walaupun ramai mengenang penduduk Sparta sebagai pahlawan gagah yang berdedikasi kepada negara, mereka juga menggamit perhatian pada layanan mereka terhadap kaum wanita yang dilihat sama rata, terutama dalam soal pendidikan dan perbincangan intelektual. Bagi kaum lelaki yang terkorban di medan p3rang dan kaum wanita Sparta yang meninggal dunia semasa bersalin, mereka dihorm4ti dan nama mereka dikenang dengan dipahat pada batu berhampiran kota.

Persoalannya, bagaimana boleh sebuah masyarakat yang mengamalkan konsep totalitarian (sistem berpemerintahan satu parti politik sahaja) seperti Sparta yang banyak mengekang dari aspek individu, bersifat begitu progresif dalam mengurniakan kebebasan dan pendidikan kepada kaum wanita mereka?

BERPENDIDIKAN DAN CERDAS FIKIRAN

Kebanyakan maklumat tentang kaum wanita Sparta boleh ditemui menerusi catatan ilmuwan dan pemuisi purba dari Zaman Archaic (kurun ke-8SM) hingga ke zaman klasik (kurun ke-5 hingga kurun ke-4SM). Kaum wanita di Yunani purba mengharungi kehidupan yang sukar dan penuh dengan penghambaan. Akan tetapi, kaum wanita di Sparta terkecuali.

Tidak seperti kaum wanita di Athens yang tidak mempunyai banyak hak dan didominasi sepenuhnya oleh suami mereka, kaum wanita di Sparta dilindungi oleh negara. Ketikamana wanita-wanita Yunani lain terikat dengan keluarga, kaum wanita Sparta disuruh bersenam dan kekal secergas mungkin. Satu lagi bentuk kebebasan lain yang diberikan kepada kaum wanita Sparta adalah pendidikan.

Menurut Sarah J. Pomeroy, “Kaum perempuan dibahagikan kepada kategori kanak-kanak perempuan, remaja perempuan, gadis sunti, dan wanita yang sudah berkahwin. Gaya rambut tertentu membezakan antara gadis sunti dan wanita yang sudah berkahwin. Mereka yang baru berkahwin ditetapkan supaya berambut pendek.”

Sebahagian wanita Sparta pandai menenun kain. Walau bagaimanapun, penghasilan dalam industri tekstil di Sparta kebiasaannya diserahkan kepada golongan helot (hamba), sekaligus membolehkan kaum lelaki dan wanita Sparta bebas dalam memenuhi komitmen terhadap negara. Bagi kaum lelaki, mereka dituntut untuk berkhidmat dalam bidang ketenteraan sementara kaum wanita Sparta pula diminta supaya mengekalkan kecergasan fizikal dan melahirkan anak yang sihat.

Seperti yang disebutkan sebelum ini, aspek individu hanyalah aspek kedua selepas kepentingan Sparta, yang lebih utama. Namun, daripada kekurangan hak individu inilah datangnya kebebasan kaum wanita Sparta yang hampir setanding dengan kaum lelaki di negara-kota Yunani lain.

Peranan wanita-wanita Sparta adalah kekal sihat, cergas dan bersedia untuk melahirkan anak-anak yang aktif. Antara aspek penting bagi memastikan kesihatan anak mereka adalah dengan menggalakkan kaum wanita Sparta terlibat dalam perbincangan mental dan intelektual, meliputi bidang politik, perundangan, pembacaan, penulisan dan mitologi. Kaum wanita dikehendaki menunjukkan kehebatan inteleknya kepada mana-mana lelaki yang mencabarnya.

Kaum wanita Sparta juga berlatih dan menyertai lumba lari bersama kaum lelaki. Walaupun mereka tidak pernah dibenarkan untuk menyertai agoge, iaitu sekolah ketenteraan Sparta yang wajib disertai oleh kesemua kanak-kanak lelaki menjelang usia 7 tahun, kaum wanita tetap diberikan pendidikan rasmi yang dinaungi negara.

Menurut anggota-anggota aliran Pythagoras yang disenaraikan oleh Lamblichos, “Kaum wanita Sparta sangat berpendidikan”. Namun, terdapat perbezaan pendapat tentang persoalan sama ada pendidikan hanya diberikan kepada kaum wanita elit Sparta atau kepada seluruh kelas. Apapun, jelas sekali kaum wanita Sparta mampu membaca sekaligus membolehkannya berbual dengan kaum lelaki.

Kaum wanita Sparta juga terkenal lantaran berupaya mengancam kaum lelaki Athens dengan ketajaman akal dan pendapat mereka yang lantang berkenaan perundangan negara yang tidak sealiran dengan Sparta.

Kaum ibu mereka kebiasaannya mendidik anak-anak perempuan mereka di rumah. Kaum lelaki dan wanita akan diuji semasa pesta lumba lari dan mana-mana upacara bagi menggalakkan persaingan dalam kalangan anak-anak muda. Namun, kebebasan pendidikan yang diberikan kepada kaum wanita Sparta sehingga membolehkan mereka membaca dan menulis ternyata dicabar dengan lantas, sehingga memaksanya dihentikan sebelum kemudiannya disambung semula.

WANITA-WANITA SPARTA CERGAS DAN BEBAS

Menjadi suatu kelaziman bagi kaum wanita Yunani purba untuk memakai korset, atau penampung dada yang berfungsi sama seperti bra di zaman moden. Mereka juga memakai pengikat pinggang demi menonjolkan ciri kewanitaan di samping menahan gaun yang dipakai. Kebanyakan kaum wanita Yunani purba memakai pakaian yang diperbuat daripada kain yang dihasilkan secara terperinci. Dianggap sebagai suatu taboo bagi mana-mana kaum wanita Yunani untuk bertelanjang atau mendedahkan badan mereka.

Walau bagaimanapun, penampilan wanita-wanita Sparta berbeza berbanding di kota-kota lain. Menurut Hans Licht, penulis the Sexual Life of Ancient Greece, gambaran wanita-wanita Sparta pada pasu-pasu purba menunjukkan bahawa mereka berpakaian hampir telanjang, kalau bukan kerana Chiton pendek (kain singkat) yang dipakai.

Pun begitu, hampir seluruh kaki mereka terdedah. Keadaan ini sangat berbeza dengan kaum wanita Athens hinggakan “… wanita-wanita Sparta dicemuh. Mereka dipanggil sebagai pendedah-peha…” Latihan fizikal yang lazim dijalani dianggap sebagai faktor pemakaian sebegini.

Sama seperti penafsiran Licht terhadap karya-karya Lycurgus, wanita-wanita Sparta dituntut supaya berlatih berlari, belajar bergusti, melempar tombak, dengan sebaik mungkin. Sikap totalitarian yang diamalkan oleh penduduk Sparta cenderung mendorong mereka untuk berandaian bahawa wanita yang secergas lelaki mampu melahirkan zuriat yang sihat. Tidak seperti kaum lelaki Sparta, kaum wanita diberikan lebih banyak makanan dan bekalan bagi memastikan mereka mendapat nutrisi yang lengkap.

Kaum wanita dan lelaki Sparta lazim berjalan dengan berpakaian yang hampir telanjang, berupaya untuk bertarung, dan diberikan kebebasan untuk menari dan bersosial hanya pada masa-masa keraian. Namun, detik-detik kebebasan yang terhad bagi kaum wanita lazim dibayangi oleh perundangan draconian yang menindas.

Kaum lelaki perlu hidup secara terpisah dengan kaum wanita, di mana mereka dituntut supaya menjalani kehidupan di barak (markas tentera) sehingga selesai tempoh perkhidmatan selama 30 tahun. Lelaki mahupun wanita hanya berpeluang bertemu secara rahsia untuk bersenggama dan menikm4ti masa-masa sebagai suami isteri, atau tidak mereka akan dicemuh dan dihukum dengan teruk.

PERKAHWINAN DAN KELAHIRAN DI SPARTA

Sepanjang perjalanan sejarah, perkahwinan lazimnya bersifat kontrak dan penduduk Sparta tidak terkecuali. Namun, penduduk Sparta mempunyai beberapa aspek yang unik dalam budaya mereka. Usia purata kaum wanita Sparta yang dibolehkan untuk berkahwin adalah 18 tahun, yang kadangkala dikahwinkan dengan lelaki berusia 30 tahun.

Walaupun jurang umurnya agak ketara, ia sedikit berbeza berbanding keadaan di Athens. Di kota itu, usia purata kaum wanita yang berkahwin adalah 14 tahun, dan dikahwinkan dengan lelaki yang berusia 30an. Pomeroy juga ada mencatatkan bahawa mana-mana lelaki Sparta yang tidak berkahwin setelah menginjak usia 30an akan dicemuh sebagai sampah masyarakat.

Berikutan kaum lelaki Sparta dikehendaki menyelesaikan komitmen selama 30 tahun untuk negara, perkahwinan lazimnya berlangsung singkat dan pasangan yang baru berkahwin perlu hidup secara terpisah, kecuali pada waktu-waktu tertentu di mana mereka dibenarkan untuk bersama. Sarah J. Pomeroy, penulis buku yang berjudul Ancient Greece menyebutkan bahawa dalam karya Plutarch, dicatatkan bahawa ‘Kaum lelaki Sparta lazimnya berasa berat hati untuk berkahwin melainkan Sparta memberikan insentif perkahwinan dan kelahiran.”

Salah satu faktor bagi keadaan ini adalah peraturan Sparta sendiri yang menuntut setiap lelaki dipencilkan ke dalam kumpulan yang sama jantina semenjak usia 7 tahun sehinggalah selesai khidmat ketenteraan yang ditetapkan. Hal ini membuatkan ramai lelaki Sparta yang baru berkahwin berasa canggung untuk berinteraksi dengan pasangan yang berbeza jantina.

Adat perkahwinan di Sparta bersifat pemilihan secara rawak, di mana seorang lelaki dan seorang wanita akan ditinggalkan sendirian di dalam sebuah bilik gelap. Perkahwinan yang bersifat percubaan itu akan dirahsiakan, dan jika persenggamaan di antara mereka berdua tidak berjaya melahikan zuriat, maka pasangan itu dipisahkan dan diatur dengan pasangan lain. Jika perkahwinannya berjaya, menjadi adat kebiasaan untuk si wanita itu memendekkan rambutnya, dan berpakaian tunik lelaki Sparta.

Setelah beberapa tempoh, kebiasaannya si suami akan curi-curi keluar dari barak dan melakukan hubungan intim dengan isterinya yang baru dikahwini, dan beliau akan pulang ke barak sebelum disedari oleh sesiapa. Seandainya mereka berdua tertangkap, si suami akan dikenakan hukuman kerana meninggalkan barak.

Tambahan lagi, menurut Hans Licht, penulis Sexual Practices of Greece, beliau mengulas karya Plutarch dengan menyatakan bahawa, “… Pertemuan sedemikian tidak hanya bertujuan untuk melatih mereka supaya bertindak secara tepat, berdisiplin dan bersederhana, tetapi juga untuk menggalakkan kelahiran dan menggamit mereka untuk berhubungan dengan lebih segar, lesu akibat terlampau kerap merasakan nikmat.”

Walaupun keadaan ini kelihatan agak aneh menurut piawai di zaman moden dan para pemerintah Athens di waktu itu sendiri, kaedah ini agak efisien dalam mengekalkan populasi dan mengehadkan kebergantungan emosi kepada ahli keluarga. Sparta merupakan sebuah negara-kota pahlawan yang membenci sebarang sifat lemah. Mereka sentiasa berusaha untuk menghapuskan kesemua potensi kelemahan baik dari aspek peribadi mahupun sosial. Hal ini termasuklah perkahwinan dan perhubungan intim.

KAUM WANITA SPARTA DIBERIKAN HAK DAN KEBEBASAN MEMILIKI DAN MENGUSAHAKAN TANAH

Hak pemilikan tanah di Sparta mencetuskan kontroversi dalam sejarah berikutan besarnya hak rakyat Sparta ke atas tanah-tanah mereka. Ramai ilmuwan seperti Stephan Hodskin yang meneroka karya Plutarch yang berjudul Lykourgous, dan menyatakan bahawa, “… Rakyat Sparta mengusahakan satu bahagian dari wilayah mereka dan membahagikannya menjadi pemilikan baru, dan hidup secara bersama di atas dasar kesatuan dan kesamarataan sebagai maksud kelangsungan hidup mereka…”

Namun, Hodskin juga meneroka sisi lain di mana pewarisan tanah menerusi pihak lelaki juga boleh berlaku. Apapun keadaannya, ketika kaum lelaki keluar ke medan p3rang dan tiada waris lelaki, maka kaum wanita Sparta akan menjadi pemegang sebahagian hartanah tersebut sehingga mereka berkahwin semula atau melahirkan waris lelaki.

Isu-isu berkenaan pewarisan hartanah ini juga boleh dirujuk dan bahkan ianya dicabar oleh karya-karya Aristotle pada kurun ke-4 Sebelum Masihi, di mana beliau meletakkan hak, kekayaan dan pengaruh wanita-wanita Sparta yang luas ke atas negara, pemilikan tanah dan pentadbiran sebagai faktor kemunduran Yunani.

Memetik kenyataan Pomeroy ketika mengulas kenyataan Aristotle, “… Kebebasan penduduk Sparta untuk mewasiatkan tanah mereka dengan sesuka hati, dan pada zamannya sebanyak dua perlima saiz tanah jatuh ke tangan wanita […]. Malah, berlaku keadaan di mana anak-anak perempuan di Sparta menerima hantaran sebanyak setengah, berbanding satu-perenam yang diterima oleh anak-anak perempuan di Athens…”

Sama ada negara memiliki hak sepenuhnya ke atas tanah-tanahnya ataupun tidak, apa yang lebih penting adalah kaum wanita Sparta merupakan pemegang harta isi rumah sebagaimana adat dan budaya Sparta itu sendiri. Kaum lelaki meluangkan hampir seluruh masanya di agoge dan seterusnya di barak sebelum terjun ke medan p3rang. Jika mereka cukup bertuah dan hidup cukup panjang untuk bersara pada usia 40 tahun, maka mereka akan pulang ke rumah yang dikawal oleh isteri atau ahli keluarga mereka yang masih hidup.

Peranan kaum lelaki Sparta adalah untuk berkhidmat dalam bidang ketenteraan, manakala peranan kaum wanitanya pula adalah untuk kekal sihat dan melahirkan zuriat yang ramai. Tanggungjawab sebegini memberikan kelebihan buat kaum wanita Sparta berbanding kaum wanita-wanita Yunani yang lain yang kebanyakannya terhad kepada tugas tipikal seperti penenunan kain atau bergiat dalam industri tekstil.

Kebanyakan kaum wanita Sparta tidak menjahit pakaian, tetapi berperanan memastikan dan menuruskan hamba-hamba lelaki (helot) dan wanita mereka untuk menghasilkan tekstil dank ain-kain untuk kegunaan keluarga atau dijual di pasar.

Mereka juga berperanan sebagai pentadbir tertinggi rumah mereka. Memandangkan kebanyakan wanita Sparta yang sudah berkahwin lazimnya sendirian dan terpiash dengan suami mereka yang berlatih, atau berada di barak atau keluar berp3rang, maka kaum wanita Sparta berpeluang mendapatkan pendapatan menerusi pengusahaan tanah milik negara atau masyarakat awam. Atau secara khusus, mereka bergiat menguruskan tanah dan memperoleh sejumlah keuntungan daripada hasil pertanian yang dikerjakan oleh para hamba.

Merentas masa dan menghampiri Zaman Hellenistik, ramai wanita Sparta berupaya mengumpulkan harta kekayaan berkat keupayaan mereka menguruskan hartanah. Namun, pemilikan matawang syiling sebenar dilarang oleh pentadbiran negara kerana khuatir ianya akan menggalakkan mendorong kepada perseteruan sesama sendiri dan memalingkan perhatian mereka dari negara kepada individu. Apapun, Sparta membenarkan rakyatnya memiliki dan memanfaatkan tanah sebagai satu bentuk kekayaan.

ZAMAN HELLENISTIK MENAFIKAN HAK KAUM WANITA

Agak ironik apabila sebuah negara-kota yang berdedikasi dalam menghapuskan individualiti berupaya menjadi negara-kota yang mempromosikan kesamarataan dan kebebasan kepada kaum wanita mereka. Namun, keadaan ini mengalami perubahan pada beberapa tempoh kemudian.

Walaupun kaum wanita dipandang tinggi dan bersungguh dalam menguruskan hal rumahtangga serta mengumpulkan kekayaan dari pengusahaan tanah, pandangan-pandangan terhadap wanita yang lahir dari semasa ke semasa menjadi semakin sinis, terutama apabila populasi kaum lelaki mula menyusut.

Penurunan populasi ini berlaku semenjak kekalahan tragik Sparta di Leuctra pada tahun 371SM, diikuti oleh beberapa buah pember0ntakan yang dicetuskan oleh helot. Berikutan negara yang semakin melemah akibat pep3rangan dan pember0ntakan berskala besar ini, populasi kaum lelaki merudum dengan ketara.

Namun, berbanding menyalahkan pep3rangan dan polisi atau perundangan Sparta yang menjadi punca sebenar malapetaka ini, ramai rakyat Sparta menudingkan jari ke arah kaum wanita.

Sama seperti isu pemilikan hartanah oleh kaum wanita sebagaimana yang disebutkan sebelum ini, Aristotle juga mengkritik kaum wanita yang berpendidikan dan memiliki kuasa atau pengaruh. Aristotle juga menyalahkan kaum wanita Sparta sebagai punca tunggal kemunduran tamadun Sparta berikutan kebebasan, pendidikan, prestij dan pengaruh yang dipunyai mereka.

Walaupun penilaiannya ini kedengaran lantang dan kerang, pendapat Aristotle ini memberikan pengaruh yang signifikan. Ketika memasuki Zaman Hellenistik, kaum wanita Sparta dilarang daripada diberikan pendidikan. Beberapa tempoh kemudian, raja-raja Sparta seperti Cleomenes III berjuang untuk mengembalikan hak pendidikan kepada wanita. Namun, usahanya itu dikesampingkan sekali lagi sehinggalah memasuki zaman Rom.

TERJEMAHAN:

B. Wagner. (23 Januari 2020). What Makes Spartan Women So Different From Other Ancients? Ancient Origins.
https://www.ancient-origins.net/ancient-places-europe/spartan-women-0013188


Mary Celeste – Misteri Kapal Yang Berlayar Tanpa Pengemudi

Pada tanggal 4 Disember 1872, kapal Mary Celeste dijumpai terhuyung-hayang di Lautan Atlantik. Semasa dijumpai, kapal tersebut berkeadaan sempurna dengan kain layarnya dibuka penuh  dan bekalannya pula masih ampuh. Cuma yang anehnya, kapal tersebut kosong tanpa kehadiran manusia. Kesemua anak kapalnya hilang tanpa sebarang jejak sekaligus ia menjadi suatu misteri yang menyelubungi sebahagian manusia sehingga ke hari ini, yakni lebih 148 tahun lamanya.

Walau bagaimanapun, selepas ia ditemui, kapal tersebut dikemudikan seperti biasa dan pada bulan Januari 1885, Mary Celeste yang ketika itu dikemudi oleh Kapten Gilman Parker menghentam Terumbu Rochelois dan karam di pantai Haiti. Dengan demikian, tamatlah riwayat salah sebuah kapal yang namanya paling disebut-sebut dalam sejarah perlayaran manusia.

MARY CELESTE DAN ANAK-ANAK KAPAL

Mary Celeste merupakan sebuah kapal dagang jenis brig yang didaftarkan di bawah kerajaan British pada tahun 1861, dengan nama asalnya adalah Amazon. Tujuh tahun kemudian, ia dipindah-milik kepada seorang lelaki Amerika dan namanya pun diubah menjadi Mary Celeste.

Kapal tersebut terus berlayar menggagahi samudera tanpa mengalami sebarang kejadian aneh, sehinggalah tahun 1872 di mana ia diberangkatkan dari New York menuju ke Genoa. Kapten kapal yang mengemudi Mary Celeste ketika itu ialah Benjamin Briggs, yang disifatkan sebagai seorang penganut Kristian yang taat dan pelaut berani yang tidak mudah menyerah kecuali demi menyelamatkan nyawa sendiri dan anak-anak kapal. Pembantu kanannya, atau disebut sebagai first mate, Albert Richardson, juga diperincikan sebagai seorang yang cekap dan dipilih sendiri oleh Kapten Briggs. Selain mereka berdua, Mary Celeste juga dinaiki oleh enam orang anak kapal dan isteri serta bayi perempuan Kapten Briggs.

Pada penghujung Oktober 1872, Mary Celeste mula dimuatkan dengan kargo yang terdiri daripada 1701 buah tong arak. Ia berangkat meninggalkan Pelabuhan New York pada tanggal 7 November dan hampir sebulan kemudian, iaitu pada tanggal 4 Disember, ia ditemui oleh sebuah kapal British bernama Dei Gratia sedang berlayar tanpa pengemudi di Lautan Atlantik atau tepatnya, di kawasan antara Azores dan Portugal.

KEADAAN MARY CELESTE SEMASA IA DIJUMPAI

Setelah meninjau keadaan dengan lebih dekat, anak-anak kapal Dei Gratia mendapati Mary Celeste tidak mempunyai seorang pun penumpang di atasnya dan entri terakhir dalam buku log kapal menunjukkan tarikh 24 November. Pun begitu, kapal masih dalam keadaan sempurna. Kargonya tidak berusik, dan bekalan makanan serta minumannya cukup untuk mengharungi enam bulan perlayaran.

Pipa atau paip rokok milik anak-anak kapal Mary Celeste juga antara yang turut dijumpai, justeru David Morehouse, kapten kapal Dei Gratia, menyimpulkan bahawa kru kapal Mary Celeste meninggalkannya secara tergesa-gesa. Tambahan pula, satu-satunya bot penyelamat serta kronometer dan sekstan milik Mary Celeste didapati hilang. Dalam laporan yang dibuat oleh Augustus Andersan (anak kapal Dei Gratia), halyard utama milik Mary Celeste ditemui putus dan tergantung di sisi kapal tersebut.

SENARIO YANG MUNGKIN MENIMPA MARY CELESTE

Menerusi laporan-laporan tersebut, satu senario atau urutan peristiwa kemudiannya dibentuk bagi menggambarkan kejadian sebenar yang menimpa Mary Celeste: berlaku sesuatu pada Mary Celeste sehingga membuatkan kapten kapal, Benjamin Briggs, berasa panik lalu mengarahkan kesemua penumpangnya menaiki bot penyelamat.

Halyard utama (tali pada kapal) kemudian digunakan untuk mengikat bot penyelamat pada badan kapal, dan Briggs serta kesemua anak kapal pun memerhatikan nasib Mary Celeste dari atas bot penyelamat. Cuma malang tidak berbau. Tali halyard yang menyambungkan bot penyelamat dengan Mary Celeste terputus sekali gus Briggs dan kesemua anak kapal hanyut dibawa ombak, meninggalkan Mary Celeste berlayar tanpa pengemudi.

TEORI-TEORI YANG CUBA MENJELASKAN FAKTOR MARY CELESTE DITINGGALKAN

Sebab yang membuatkan Kapten Briggs naik cemas sehingga mengarahkan Mary Celeste ditinggalkan masih belum disepakati, justeru timbul banyak teori yang cuba menjelaskannya. Menurut seorang pelaut bernama David Williams, Mary Celeste ditinggalkan kerana berlaku gempa bumi bawah laut yang dianggap sebagai satu fenomena lazim di Azores. Beliau mengandaikan kejadian tersebut mengakibatkan sembilan buah tong arak dalam kargo Mary Celeste tumpah sekaligus membuatkan Briggs khuatir kalau-kalau ia bakal menyebabkan berlaku letupan pada kapal lantas mengarahkan kesemua anak kapal meninggalkan Mary Celeste.

Sememangnya semasa Mary Celeste dijumpai, terdapat sembilan tong arak dalam kargonya yang kosong. Namun, tong tersebut kosong bukanlah kerana ia tertumpah. Sebaliknya, ia disebabkan oleh tong itu sendiri yang berbeza dengan tong-tong lain, di mana sembilan tong tersebut diperbuat daripada kayu oak merah yang lebih berliang-rongga berbanding kayu oak putih, sekaligus lebih mudah bocor. Tambahan, anak-anak kapal yang menemui Mary Celeste langsung tidak melaporkan tentang wasap* daripada arak yang tertumpah dan menyatakan bahawa pintu dek utama kapal masih utuh, sekaligus membuktikan bahawa letupan dek tumpahan arak sememangnya tidak berlaku.

Bagaimanapun, ada juga pakar yang menegaskan berlaku letupan pada Mary Celeste sebagaimana yang dikemukakan oleh Dr. Andrea Sella, seorang saintis di UCL. Beliau bahkan melakukan simulasi yang menunjukkan berlaku penjanaan-haba yang mengakibatkan letupan pada kapal tersebut tanpa meninggalkan sebarang kesan kebakaran mahupun  jelaga. Menurutnya, letupan inilah yang mencemaskan Kapten Briggs.

Anne MacGregor, seorang pengarah dokumentari pula berpendapat Mary Celeste mengalami kebocoran di bahagian badan kapal dan dimasuki air sekaligus membuatkan ia mulai tenggelam. Maka, Kapten Briggs pun mengarahkan kesemua anak kapal supaya meninggalkan Mary Celeste.

Walaupun teori-teori yang dikemukakan di atas dilihat cukup munasabah, wujud juga spekulasi-spekulasi liar yang cuba mengaitkan misteri Mary Celeste dengan beberapa senario aneh; seperti pengkhianatan anak kapal, pembunuhan anak kapal Mary Celeste oleh kru kapal Dei Gratia, serangan sotong gergasi, penculikan makhluk asing, penemuan kapal terbengkalai yang dipenuhi harta karun sehingga menggamit anak kapal Mary Celeste untuk meninggalkan kapal, dan pelbagai lagi teori-teori pelik lain.

TERJEMAHAN:

Wu Mingren. (10 September 2020). The Mystery of the Mary Celeste: Crew Vanishes from Seaworthy Ship. Ancient Origins.
https://www.ancient-origins.net/unexplained-phenomena/mystery-mary-celeste-crew-vanishes-seaworthy-ship-002958


Betul Ke Jasad Ataturk Tak Diterima Bumi?

Semenjak sistem komunikasi tanpa wayar mula berkembang pesat hingga wujudnya kemudahan internet dan laman-laman media sosial yang kini boleh menghubungkan kita kepada seluruh dunia. Secara tidak langsung, ini juga membantu kita untuk menyebarkan maklumat dalam masa sekelip mata, murah dan tiada had. Jika maklumat yang disebarkan itu adalah baik, maka, baiklah hasilnya, jika buruk, maka buruklah hasilnya.

Bagi para penggemar misteri teori dan konspirasi, anda pasti amat mengenali sosok tokoh yang bernama Mustafa Kemal Ataturk, bapa kemerdekaan Turki yang bangkit menentang pendudukan Yunani dan sekutunya di Turki selepas Empayar Uthmaniyah dan sekutu tewas dalam Pe-rang Dunia Pertama.

Kejayaannya membebaskan Turki dari ambisi pihak penj4jah terutamanya British, serta situasi Empayar Uthmaniyah yang sudah sedia lemah lagi tiada lagi kedaulatan kerana tiada sokongan dari rakyat majoriti, dan tindakan Sultan Uthmaniyah yang terakhir, Sultan Mehmed VI Vahdettin yang lebih rela menolak usul Mustafa Kemal Pasha agar pemberon-takan terhadap pendudukan pihak pemenang pe-rang ke atas tanah Turki boleh dihentikan.

Sultan Mehmed VI bukan sekadar menolak usul itu, beliau bahkan memerintahkan sheikh-ul Islam (mufti agung) Uthmaniyah ketika itu supaya mengeluar satu fatwa rasmi yang mengkafirkan sesiapa saja yang terlibat dengan gerakan pemberon-tak (Gerakan Nasionalis Turki) pimpinan Mustafa Kemal, sebelum Sultan melarikan diri menaiki kapal British, tanpa menamakan pewaris takhta. Jadi, secara teknikalnya, Uthmaniyah telah pun jatuh sebaik saja seorang Sultan meninggalkan takhta dan rakyatnya sendiri.

Namun Kesultanan Uthmaniyah hanya dibubarkan secara rasminya pada tahun 1922, hanya Kekhalifahan saja yang dikekalkan tetapi kuasa Khalifah hanya terhad dalam menyelia hal ehwal umat Islam di Turki sahaja. Abdülmecid II dipilih sebagai Khalifah oleh Majlis Agung Kebangsaan Turki pada tahun yang sama, namun dibubarkan dua tahun kemudian gara-gara ancaman pemberon-takan oleh kumpulan radikal luar Turki.

Ataturk telah memerangi British dan sekutunya, bahkan pernah mengharumkan nama tentera Uthmaniyah apabila berjaya mengusir armada tentera laut sekutu dan ANZAC di Galipolli. Semasa Pe-rang Kemerdekaan Turki, beliau telah menghalau pasukan tentera Yunani yang menduduki wilayah-wilayah Turki. Ataturk adalah musuh abadi kuasa-kuasa barat di Eropah, namun Ataturk memiliki pendapat bahawa tradisi yang ditinggalkan oleh sistem monarki adalah punca utama bangsa Turki terus jauh ketinggalan dari pelbagai aspek di belakang Eropah.

Oleh itu, setelah tertubuhnya Republik Turki yang merdeka, Ataturk bertindak mengharamkan sebarang amalan atau tradisi yang tidak memberi manfaat pada kemajuan menurut pandangannya. Undang-undang pakaian awam juga telah mengharamkan kaum lelaki dari memakai topi Fez, dan Ataturk menggalakkan rakyat mengikut gaya barat.

Khabar angin yang pernah popular di Malaysia adalah tuduhan bahawa Ataturk mengharamkan wanita dari memakai tudung ternyata adalah satu fitnah. Pemakaian tudung hanya dilarang dari dipakai di tempat-tempat tertentu terutamanya bangunan kerajaan pada tahun 1980-an sebagai akibat dari cubaan rampasan kuasa ketika itu.

Selain dari yang dinyatakan di atas, peraturan-peraturan baharu yang digubal berdasarkan sistem sekular dikatakan telah meminggirkan Islam, adalah benar, berikutan rasa dendamnya terhadap pengkhianatan sebilangan pemberon-tak Arab terhadap Uthmaniyah sebelum itu, Ataturk bertindak melarang segala amalan yang berkaitan dengan budaya Arab, seperti laungan azan dalam bahasa Arab ditukar kepada bahasa Turki, sistem penulisan Turki yang menggunakan aksara Arab ditukar kepada sistem abjad Roman.

Tetapi ada satu lagi fitnah yang kita sering anggap sebagai benar dan disebarkan dengan kesanggupan kita menolak sebarang skeptikal terhadap kisah berikut: Jena-zah Ataturk tidak diterima bumi.

Seberapa jauhkah kebenaran tentang dakwaan ini? Benarkah, setelah meninggal dunia, jena-zah Mustafa Kemal Ataturk dikatakan mengalami berbagai masalah ketika hendak dikebumikan, dipercayai kerana tanah bumi menolak ma-yatnya?

Pertama sekali, kita perlu tahu dari mana dakwaan ini muncul, di Malaysia, dakwaan ini sudah diketahui oleh segelintir kecil rakyat terutamanya warga emas yang telah menunaikan ibadah Haji, kerana ia bermula dari kenyataan seorang aktivis konservatif Turki Muslim.

Juga pada tahun 1980-an, Fethullah Gullen yang meluahkan rasa skeptikalnya terhadap kaedah pengebumian Mustafa Kemal yang memakan masa bertahun lamanya, beliau berpendapat, kesukaran ini dilalui oleh Mustafa Kemal sebagai balasan dari Allah di atas dosa-dosanya terhadap Islam dahulu, terutamanya apabila dia ‘menjatuhkan’ Empayar Kekhalifahan Uthmaniyah.

Namun, sejauh yang penulis faham, apa yang dinyatakan itu hanyalah sekadar pandangan yang sarkastik terhadap sikap Mustafa Kemal, tetapi, apa yang kita hendak jangkakan dari seorang lelaki yang mengaku tidak beragama?

Bahkan, sesuai dengan pemikiran sekularisme, Mustafa Kemal tidaklah mengharamkan sebarang amalan beragama di Turki, dalam sekular, agama juga adalah satu elemen penting bagi menstabilkan pentadbiran kerajaan, cuma ia harus dipisahkan dari sistem pentadbiran sahaja.

Bagaimana pula dengan pemimpin-pemimpin Islam yang lain seperti Amir Temur dari Empayar Timurid yang pernah menyem-belih beribu-ribu umat Islam sendiri? Mengapa dia boleh pula ma-ti dengan mudah?

Semua ini hanyalah mainan persepsi sahaja, bagaimana anda mahu Mustafa Kemal Ataturk itu digambarkan, begitulah gambaran tentang dia yang akan anda dapat dan akan anda pegang sebagai satu kepercayaan. Keran anda telah dididik untuk menolak idea dan tidak mahu mengimbangi emosi dalam menilai sesuatu perkara.

Untuk mengupas kebenaran tentang hal ini, penulis harus menjelaskan beberapa tradisi diraja Uthmaniyah yang berterusan sepanjang berdirinya Empayar Uthmaniyah. Dan amalan ini turut diteruskan semasa zaman Republik Turki. Penulis mendapati wujud terlalu banyak kaitan antara mereka. Dan setelah penjelasan ini, penulis akan memberikan maklumat di mana jena-zah Mustafa Kemal Ataturk dikebumikan.

Namun, jika apa yang dipertikaikan adalah mengenai tempoh yang terlalu panjang ketika menunggu sehingga pembinaan kompleks pemakamannya siap sepenuhnya. Ya, jena-zah Mustafa Kemal Ataturk memang diawet dan disimpan terlebih dahulu selama beberapa tahun sambil menunggu sehingga kompleks Anıtkabir itu siap dan sedia untuk jena-zah Ataturk bersemadi.

Untuk mengetahui bagaimana proses jena-zah Ataturk dikebumikan, anda boleh semak artikel di Wikipedia yang berkaitan dengan proses itu. Ia hanyalah mengenai keperluan yang praktikal. Tetapi jika anda maksudkan di mana ma-yatnya terletak, ia lebih melibatkan tradisi Turki dari konteks pengebumian pemerintah. Para pemerintah dari era Uthmaniyah, sentiasa menerapkan cara yang sama kepada semua penguasa Uthmaniyyah kecuali Vahideddin, kerana ketika dia meninggal dia tidak lagi penguasa.

Ya, jena-zah Ataturk hanya diperlakukan mengikut tradisi diraja, sama seperti yang dilakukan terhadap Sultan-sultan Uthmaniyah. Jena-zah disimpan untuk satu tempoh yang panjang, atau jena-zah diawet, semua itu turut dilakukan oleh Sultan-sultan. Adakah kerana ma-yat mereka tidak diterima bumi?

Pertama sekali, semua Sultan-sultan Uthmaniyyah akan melalui istiadat rasmi ketika mereka menaiki takhta. Upacara pertabalan di Empayar Uthmaniyah, secara keseluruhannya berbeza dengan upacara pertabalan raja monarki di Eropah.

Selepas upacara ‘sarung pedang’, majlis akan diiringi oleh bacaan doa di hadapan angkatan tentera Janissari – upacara sarung pedang adalah setaraf dengan upacara permahkotaan seorang raja di Eropah – Sultan memberikan berbagai anugerah kepada tentera Janissari bagi meraikan pertabalannya di takhta.

Upacara ini amat panjang dan memiliki banyak perincian protokol yang berbagai, ia berlangsung hampir sepanjang hari, jadi penulis hanya akan menerangkan beberapa poin sahaja.

Selepas upacara ini, Sultan akan kembali ke istana kediamannya sendiri. Sekiranya cuaca panas, Sultan akan keluar ke balkoni, jika cuaca sejuk, Sultan membuka tingkap, dan kemudian dia akan menerapkan protokol kedua dari upacara ini tetapi bersifat peribadi, yang tidak akan diketahui oleh orang lain.

Sultan memalingkan wajahnya ke timur dan berikrar untuk taat kepada penguasa leluhur iaitu pemerintah Empayar Seljuk yang memberikan tanah kepada suku Kayı hingga berjaya membina kerajaan Uthmaniyah sendiri, Sultan memberikan penghormatannya dengan mengirimkan doa untuk para leluhur dari garis keturunan pemerintah Seljuk.

Pada mulanya, penulis merasa pelik kerana ketika itu, sudah tiada lagi negeri yang bernama ‘Seljuk’ dan mengapa tradisi ini masih diamalkan walaupun Dinasti Seljuk itu sudah tidak wujud. Menurut beberapa kenalan penulis dari Turki, jika hendak memahami perkara ini, kita perlu menjadi seorang bangsa Turki atau sekurang-kurangnya mengetahui tradisi budaya Turki dengan baik.

Adat “Töre / Törö / Török / Törek / Törk / Türk”, yang didakwa berasal dari istilah nama bangsa ini, penting dalam isu ini. Adat istiadat akan menentukan segalanya tanpa adanya undang-undang bertulis. Walaupun dalam komuniti Turki pada zaman moden, kita masih boleh melihat tradisi ini. Töre / istiadat bermaksud setara seperti undang-undang untuk semua orang Turki.

Walaupun tidak masuk akal, orang Turki hanya akan melakukan sesuatu yang sah dan mengikut adat. Sekiranya sesuatu yang dilakukan adalah tidak sah atau bertentangan dengan apa yang berkaitan dengan istiadat, ia boleh dilakukan secara paksa tetapi tidak akan diterima, ia akan ditinggalkan dalam waktu yang singkat.

Kedua, sama seperti setiap dinasti monarki di China dan kaitannya dengan rakyat, orang Turki juga percaya bahawa sebuah dinasti itu adalah leluhur yang kudus, sebagaimana Maharaja China menganggap kedudukan mereka adalah ‘mandat dari syurga’ (leluhur mereka).

Oleh itu, jika ada anggota dinasti yang harus dibun-uh / dijatuhkan hukuman ma-ti tetapi mereka tidak berada dalam konflik pepe-rangan iatu pada waktu yang aman, d4rah anggota kerabat yang ditumpahkan itu tidak boleh terkena sinaran matahari dan tidak boleh menyentuh tanah. Ada banyak kes melibatkan kepercayaan yang diserap dari tradisi Mongol ini.

Ketiga, sekiranya Sultan gugur di medan pe-rang, jena-zahnya tetap perlu dibawa kembali ke ibu kota untuk dikebumi dan dimakamkan. Tetapi dengan kaedah yang khusus, seperti yang pernah dilakukan setelah Sultan Suleyman I meninggal dunia, di mana, seluruh organ dalamannya yang boleh mempercepatkan proses pereputan dan mengeluarkan bau busuk akan segera dikeluarkan dari ma-yat.

Organ-organ ini dikuburkan dalam tanah tempat dia meninggal dunia, namun bahagian jantung ditanam berasingan dari organ yang lain. Bahkan, makam atau batu nisan didirikan untuk organ dalaman yang telah dikebumikan.

Setelah selesai mengeluarkan organ dalaman, tubuh jena-zah Sultan Suleiman akan dikeringkan dengan cara diperasapkan oleh kayu yang dibakar hingga ma-yat itu benar-benar kering. Dengan cara ini, ma-yat akan terselamat dari mereput dan membusuk dengan cepat. Kaedah ini adalah sejenis proses mumifikasi gaya Turki kuno. Jadi, adakah sultan-Uthmaniyah ini juga ma-ti tak diterima bumi?

Dan setelah jena-zah Sultan Suleyman dimumiakan, kompleks pemakaman gaya Turki akan dibina dan jena-zahnya dimasukkan ke dalam peti keranda kayu di ruang bawah tanah makam dua tingkat untuk disimpan di sana.

Peti keranda itu tidak langsung menyentuh tanah. Terdapat sarkofagus (lapisan penutup ma-yat yang dibina mengikut ukuran tepat jena-zah) palsu yang terbuat dari kayu atau marmar di tingkat atas makam dua tingkat itu.

Tidak ada sesiapa pun, kecuali para birokrat dan anggota dinasti peringkat tertinggi, yang boleh turun ke ruang sarkofagus yang sebenar di ruang bawah tanah untuk berdoa di sana. Ruang sarkofagus palsu di bahagian permukaan makam terbuka untuk semua pengunjung termasuk orang ramai.

Sebaliknya, setakat yang penulis ketahui, tokoh individu terakhir yang melalui prosedur ini adalah presiden pertama Republik Turki moden, Mustafa Kemal Ataturk yang bukan seorang Maharaja atau Sultan. Maka, kompleks Anıtkabir dibina sebagai makam terakhir yang sama dengan Makam Penguasa Turki kuno dan ia dikuburkan mengikut kaedah yang sama.

Sehingga akhir abad ke-16 kebanyakan sultan terpaksa menunggu begitu lama untuk dikebumikan. Mereka tidak boleh dikebumikan begitu saja. Sehinggalah Penaklvkan Konstantinopel, dan bahkan setelah pusat kekuasaan yang sebenar telah dialihkan ke Adrianople (Edirne), ramai pihak menganggap adalah sesuai jika anggota dinasti dikuburkan di Bursa, ibu kota pertama, di sekitar nekropolis (makam kuno) kerajaan kuno yang dikenal sebagai Muradiye.

Osman I dan Sultan Selim I dan dikuburkan sementara sebelum dipindahkan, walaupun amalan ini, ditoleransi dalam keadaan tertentu oleh mazhab Hanbali dan Maliki, namun ia dilarang oleh mazhab Hanafi yang diikuti oleh Uthmaniyah.

Langkah-langkah yang  digunakan untuk melambatkan proses pembusukan dan mencegah bau busuk seperti melumurkan tubuh dengan resin, madu kerana perlu untuk untuk memastikan proses penghijrahan tubuh dari makam sementara ke makam yang siap dibina atau kota tempat wajarnya jasad ini disemadikan.

Kerana itulah sehingga hari ini, legenda pencarian jantung Sultan Suleiman ini masih masyur. Jasad Sultan Selim II pula diletakkan ais sementara menunggu ketibaan Sultan Murad III sebagai bentuk pengawetan bangsa Turki yang lainnya. Telah dicadangkan antara sultan-sultan seperti Murad I, Mehmed I, diawet, dan organ dalaman mereka dikuburkan secara terpisah di tempat di mana mereka telah ma-ti seperti mana yang berlaku pada Suleiman.

Ataturk Menjerit-jerit Semasa Di Ambang Kema-tiannya?

Walaupun Ataturk mungkin tidak pernah cuba mengucap, tetapi dia tidak pernah menjerit atau menggelupur semasa saat kema-tiannya. Tidak ada catatan sejarah mahu pun sebarang rekod perubatan yang menyokong hujah tersebut. Dah tentulah dia ma-ti dalam kesakitan tetapi dia tidak menjerit.

Mustafa Kemal Ataturk amat dikenali sebagai seorang yang sangat mengambil berat tentang penampilannya dan bahkan ketika dia tidak boleh bangun untuk berjalan menuju ke biliknya di tingkat atas Istana Dolmabahce, dia tidak berbaring di atas tandu kerana tidak mahu orang melihat dia terlantar sakit seperti itu, bahkan dia lebih rela memilih untuk terus berjalan sendiri menggunakan kerusi roda.

Punca penyakitnya yang juga membawa kepada kema-tiannya adalah kerana masalah ketagihannya yang kuat terhadap rokok dan alkohol dan amalan diet pemakanan yang tidak sihat. Ataturk adalah seorang penagih alkohol berat dan kurang berselera makan. Ini menyebabkan kegagalan fungsi dengan pantas di dalam sel hatinya. Kandungan lemak di hatinya meningkat dengan begitu tinggi dan mula menyekat aliran d4rah.

Ini menyebabkan tekanan d4rah tinggi dan gangguan d4rah beku. Dia pernah mengalami keadaan koma sebanyak dua kali dan tubuhnya menjadi terlalu lemah untuk menyokong nyawanya. Teknologi pemindahan hati belum lagi tersedia pada waktu itu dan doktor berusaha merawatnya dalam beberapa bulan terakhir tetapi sudah terlambat untuk semua itu.

Ataturk adalah pemimpin yang terkenal dan mereka pastinya telah mendiagnosis dan memulakan rawatan sedikit lebih awal tetapi kelewatan itu disebabkan oleh banyak faktor. Ataturk tidak begitu patuh akan nasihat doktornya hingga doktor-doktornya merasa serba salah dan ragu-ragu untuk menasihati Ataturk supaya mengurangkan pengambilan rokok dan alkohol.

Ini juga didorong oleh keengganan beliau untuk mendedahkan masalah kesihatannya kepada rakyat Turki, apatah lagi jika rakyat mendapat tahu bahawa pemimpin Turki mempunyai penyakit yang berkaitan dengan ketagihan rokok dan alkohol yang berat. Ataturk meneruskan sisa hidupnya hingga ke akhir hayatnya, dia meninggal dunia pada 10 November 1930.

Jasad Atatürk dikebumi dan dimakamkan di bawah tanah di tingkat bawah kompleks pemakamannya.  Ruang kubur terletak tepat di bawah batu makam simbolik yang diletakkan di tingkat pertama permukaan makam. Ia mempunyai rekabentuk segi lapan dengan gaya seni bina Seljuk dan Uthmaniyah, dan siling piramidnya dihiasi dengan mozek dalam corak geometri.

Lantai dan dinding diturap dan dibalut dengan baldu merah, hitam dan putih. Di tengah-tengah ruang makam terdapat sarkofagus marmar yang menghadap ke arah selatan, iaitu arah Mekah. Cawan tembaga yang mengandungi tanah dari setiap wilayah dan dari Republik Turki Utara Cyprus diletakkan di sekitar sarkofagus marmar.

Walaupun jena-zahnya diawet dan disimpan agak lama, namun jasadnya dimakamkan mengikut proses kaedah pemakaman Islam Sunni kerana dia memiliki latar belakang keluarga Sunni dari ibunya Zubeide Hanimefendi, tetapi dia tidak pernah menganggapnya sebagai sesuatu untuk dipamerkan.

Fitnah-fitnah Lain Terhadap Atatürk

Mustafa Kemal, tidak pernah melarang kaum wanita menanggalkan hijab. Namun, apa yang dilakukannya adalah memberi wanita kebebasan untuk memilih samada mahu memakainya atau tidak. Galakan untuk membuat pilihan ini muncul melalui beberapa undang-undang pentadbiran namun tidak pernah mendorong wanita berhenti memakainya, tetapi mereka mempunyai pilihan sendiri.

Larangan memakai hijab sebenarnya hanya berlaku secara beransur-ansur selepas kema-tiannya oleh pentadbiran Kemalis, yang memuncak pada tahun 70an dan 80an semasa pentadbiran Kenan Evren yang dikatakan,  Anatolia pada masa itu adalah masyarakat yang berbeza dan kebanyakan wanita tidak memikirkannya atau terpaksa memakainya. Ini bukan Islam, tetapi ini merupakan produk budaya Turki luar bandar pada tahun 1920-an.

Atatürk melarang kaum lelaki memakai Fez atau tarbus namun dia tidak menghukum dengan berat terhadap sesiapa yang memakai Fez. Pesalah hanya didenda atau ditahan sehingga mereka berjanji tidak lagi memakainya.

Oleh itu, Apa yang Atatürk Lakukan? Kita sudah bercakap mengenai Hijab, sekarang kita bicara mengenai Al-Quran.

Mustafa Kemal Ataturk tidak pernah melarang al-Quran dibaca atau dicetak, Malah, dia tidak melarang ia dibaca dalam bahasa Arab. Ketika dia menubuhkan Diyanet (jabatan agama), dia memperkenalkan Al-Qur’an dalam terjemahan bahasa Turki.

Akan tetapi, para imam diajar bahasa Arab di sekolah Diyanet, dibenarkan membaca Al-Quran Arab dan seperti yang biasa dilakukan di Anatolia, mereka sering mengadakan majlis Cemâts / Jamaats (jemaah) di mana mereka akan duduk bersama kumpulan itu dan hanya membaca surah-surah Al-Quran sambil para jemaah mendengar. Bacaan al-Quran semasa solat Jumaat (Cuma namazı / Salat al-Juma), tidak dilarang.

Sekarang kita sudah faham bagaimana dia mewujudkan pejabat agama dalam pemerintahan untuk menguruskan hal ehwal agama. Ini termasuk juga urusan pembinaan dan pengubahsuaian masjid, Yüksekokuls (sekolah menengah tinggi) dan lantikan Muazzin.

Kalian boleh mempersoalkan kepercayaan peribadi Atatürk tetapi sesungguhnya dia tidak pernah menjadikan Turki sebuah negara dengan undang-undang laicite, mahupun menjadikan Turki sebuah negara ateis. Diyanet mendapat bajet yang kecil dibandingkan dengan hari ini, tetapi ia ditadbir dengan lebih cekap, dan ia menerima dana kerajaan.

Walaubagaimanapun, tidak dinafikan, dia telah membun-uh beberapa aliran Tarikat Tasawuf / Sufi yang pada awalnya dibiayai oleh Diyanet, kerana pemberon-takan. Namun hingga kini Tarikat-tarikat yang dikendalikan secara persendirian masih wujud di Turki walaupun selepas pemerintahan Kemal pergerakan seumpama itu adalah dilarang. Fahami ini dengan jelas: dia TIDAK menutup kesemua sekolah Tarikat di seluruh negeri.

Inilah sahaja yang penulis tahu. Sebilangan besar dasar anti-agama dan kejam di Turki muncul setelah kema-tian Ataturk, dalam berbagai keadaan.

RUJUKAN:

Gülrü Necipoğlu-Kafadar. (1996). Dynastic Imprints on the Cityskape; the Collective Message of Imperial Funerary Mosque Complexes in Istanbul. in J.-L.

Vatin, Nicholas. (2017). The Death of Ottoman Sultans. Politika.


Teori-Teori Konspirasi Berkaitan Kehilangan MH370

Bagi setiap tragedi atau insiden pelik berlaku, ada saja teori-teori yang dibangkitkan untuk menjelaskan apa sebenarnya yang berlaku walaupun teori tersebut kadang-kadang bersifat tidak masuk akal. Misalnya, jika kapal karam atau pesawat terh3mpas di Lautan Atlantik, ramai menuding jari ke arah Segi Tiga Bermuda.

Dalam kes MH370, pelbagai teori dikemukakan untuk menjelaskan apa yang berlaku. Memandangkan laporan rasmi yang dibentangkan oleh pasukan ICAO Annex 13 pada Julai 2018 tidak menyatakan punca sebenar kehilangan pesawat itu, ini mendorong sesetengah pihak mengemukakan teori-teori kehilangan MH370 walaupun tahu teori-teori berkenaan bersifat kontroversi.

Baru-baru ini, bekas Perdana Menteri Australia Tony Abbott mendedahkan ramai pihak dalam kerajaan Malaysia ketika itu berpandangan insiden kehilangan MH370 ialah insiden pembvnvhan beramai-ramai-bvnvh diri membabitkan Kapten Zaharie Ahmad Shah.

Apabila berita tersebut diketahui oleh waris-waris mangsa MH370, ramai merasa marah dengan pendedahan tersebut dan mempersoalkan mengapa Abbott tidak melakukan apa-apa semasa menjadi Perdana Menteri ketika itu.

Jadi sebelum kita melenting tak tentu pasal, apakah kemungkinan sebegini wujud? Rampasan yang dibuat oleh krew bukan sesuatu yang baru dan disokong oleh beberapa kes kemalangan pesawat seperti  LAM Mozambique Airlines Flight 470 (2013) dan  Germanwings Flight 9525 (2015).

Justeru, apabila pesawat MH370 hilang pada 8 Mac, sudah pasti kemungkinan ini akan dipertimbangkan oleh pihak berkuasa. Ini mendorong siasatan teliti dibuat oleh Polis Diraja Malaysia (PDRM) termasuk latar belakang Kapten Zaharie sendiri.

Bagi yang mengikuti kisah kehilangan MH370, pasti sedia maklum cerita-cerita kurang manis yang dikaitkan dengan dia. Katalah cerita apa, semua ada. Antara cerita yang timbul ialah masalah rumahtangga berantakan, tuduhan dia mempunyai perempuan simpanan dan sokongannya terhadap seorang tokoh politik.

Bagi geng teori konspirasi, setiap masalah ini yang diperkatakan ini sebagai punca yang mendorong Kapten Zaharie berbuat demikian. Malah, ada juga yang mengaitkan masalah ini dengan simulasi penerbangannya yang dilihat persiapan untuk menjatuhkan pesawatnya itu.

Justeru, bila laporan akhir ICAO Annex 13 dibentangkan pada Julai 2018, pasukan penyiasat melihat tiada sebarang unsur negatif yang mempengaruhi perilaku Kapten Zaharie sebagai juruterbang pesawat malang itu. Bagi keluarganya, itu merupakan satu berita baik kerana dapat membersihkan nama Kapten Zaharie dari semua tuduhan berkenaan.

Ada pula mendakwa pesawat MH370 tidak terhempas ke laut seperti yang dinyatakan tetapi ia dibawa ke pangkalan tentera Amerika Syarikat/Britain di Diego Garcia. Diego Garcia merupakan sebuah pulau yang dikawal kerajaan British yang terletak di Lautan Hindi.

Mengikut teori geng konspirasi, pesawat itu ditahan oleh pihak tentera dan dibawa ke Diego Garcia atau diarah mendarat di situ selepas diarah berbuat demikian. Khabar ini dibangkitkan pihak media dalam satu sidang media harian di Rumah Putih pada 18 Mac 2014.

Bila ditanya tentang soalan itu, Setiausaha Akhbar Rumah Putih Jay Carney menjawab, “Saya akan menolak teori itu.” Penafian yang dibuat Amerika Syarikat bagaimanapun tidak menghalang lebih ramai orang menjaja teori mereka ini.

Mereka menjadikan satu laporan akhbar Daily Mirror sebagai bukti teori mereka. Laporan itu memetik Kapten Zaharie dikatakan sudah berlatih mendarat di landasan-landasan terbang yang pendek di sebuah pulau Lautan Hindi.

Berdasarkan simulasi itu, dia dikatakan berlatih mendaratkan pesawat di lima lokasi termasuk Lapangan Terbang Antarabangsa Male, Maldives dan Diego Garcia.

Bagaimanapun, selepas simulasi komputer itu disemak oleh Biro Siasatan Persekutuan (FBI), pihak biro menyimpulkan mereka tidak menemui apa-apa yang mencurigakan dan menyifatkan laporan Daily Mirror itu sebagai tidak berasas.

Bila teori pendaratan tersebut gagal, geng teori konspirasi mendakwa pesawat itu ditembak jatuh berhampiran Diego Garcia. Teori ini terus dijaja lebih-lebih lagi selepas penemuan flaperon MH370 di Pulau Reunion pada tahun 2015 sebagai bukti perkara tersebut berlaku walaupun pakar-pakar mengatakan sebaliknya.

Apabila berita kehilangan pesawat MH370 diumumkan, teori pertama sudah pasti s3rangan pengganas. Dan dalam tempoh seminggu, ada saja teori-teori dibentangkan. Misalnya pada 9 Mac, taikun media terkenal Rupert Murdoch menuduh kehilangan pesawat MH370 didalangi pengg4nas yang cuba membuat kacau di China.

Pada hari sama, sebuah kumpulan yang dikenali sebagai Chinese Martyrs Brigade mengumumkan bertanggungjawab atas kehilangan pesawat MH370. Tindakan mereka dibuat bagi membalas d3ndam terhadap respon Beijing dalam menangani s3rangan pisau di Stesen Keretapi Kunming dan meneruskan kempen memerdekakan Xinjiang daripada kawalan China.

Sesiapa yang termakan dengan dakwaan ini patut buat pemeriksaan mata. Berdasarkan pemeriksaan pakar surat yang dihantar kumpulan itu, surat tersebut disahkan sebagai palsu dan disebabkan oleh beberapa faktor.

Pertama, kumpulan tersebut tidak tahu nasib yang menyelubungi pesawat malang berkenaan. Kedua, nama kumpulan itu sendiri tidak konsisten dengan nama kumpulan-kumpulan pemisah Uighur. Ini kerana mereka merujuk Xinjiang sebagai Turkistan Timur dan identiti mereka sebagai Muslim, bukan orang China seperti didakwa.

Teori Murdoch sendiri turut dit3mbak jatuh oleh penulis dan wartawan terkenal Shiv Malik. Menerusi satu laporan yang ditulis dalam The Guardian, Malik menyifatkan ciapan taikun media itu penuh dengan teori konspirasi.

Sebulan selepas itu, akhbar Moskovskij Komsomolets yang berpangkalan di Moscow mendakwa pesawat MH370 dirampas oleh pengg4nas sebelum diterbangkan ke Afghanistan. Dari situ, kumpulan itu bertanggungjawab menahan semua krew dan penumpang yang terlibat dengan harapan mahu berunding dengan US atau China.

Namun, seperti juga teori Chinese Martyr Brigades, ini juga dianggap teori konspirasi dan tidak disokong oleh bukti-bukti kukuh.

Tidak lama selepas pesawat MH370 hilang, wujud satu dakwaan kontroversi pesawat itu dit3mbak jatuh. Teori ini dinyatakan oleh pengulas politik Amerika Rush Limbaugh semasa ditemubual di CNN pada 22 Mac 2014.

Isu ini bukan perkara baru kerana pernah melibatkan Iran Air Flight 655 yang dit3mbak jatuh US pada 1988, KAL 007 oleh Kesatuan Soviet (1983), pesawat MAS MH17 (2014) dan terbaru, Ukraine International Airlines Flight 752 oleh Iran pada tahun 2020.

Namun, ramai pakar menyifatkan teori tersebut sebagai tiada asas kerana tidak wujud bukti yang membuktikan perkara tersebut berlaku. Ini turut disokong komander operasi udara TUDM ketika itu, Leftenan Jeneral Datuk Seri Ackbal Abdul Samad yang menyifatkan amat mustahil bagi TUDM men3mbak jatuh pesawat berkenaan.

Di sebalik ketegasan ramai pihak menafikan perkara itu berlaku, masih ramai yang menjaja kisah ini. Seawal Mei 2014, sebuah buku bertajuk Flight MH370: The Mystery yang dikarang oleh Nigel Cawthorne diterbitkan.

Cawthorne mendakwa pesawat MH370 itu dit3mbak jatuh dalam satu latihan ketenteraan bersama membabitkan US dan Thailand. Dia turut mendakwa pasukan pencari sengaja dilencongkan ke tempat lain bagi memastikan perkara itu tidak diketahui ramai.

Namun, buku tersebut mendapat kritikan keras ramai pihak kerana dipenuhi pelbagai teori mengarut dan menghina usaha murni pasukan pencari yang giat mencari pesawat berkenaan. Malah, waris-waris mangsa MH370 turut menyelar Cawthorne dan menyifatkan buku tersebut sebagai tidak sensitif dan mengambil kesempatan daripada tragedi berkenaan.

Beberapa bulan selepas kehilangan MH370, dunia dan negara dikejutkan dengan insiden pesawat MAS MH17 dit3mbak jatuh di ruang udara Donbass semasa krisis antara kerajaan Ukraine dengan pemisah pro-Rusia. Insiden tersebut meng0rbankan 298 orang krew dan penumpang.

Tatkala tuding-menuding terus berlaku sehingga hari ini antara kedua-dua pihak yang membawa kepada perbicaraan suspek pen3mbakan MH17 di Belanda minggu ini, geng teori konspirasi pula sibuk menanam teori baru.

Teori mereka ialah pesawat yang dit3mbak jatuh dengan p3luru berpandu Buk itu sebenarnya pesawat MH370 yang hilang itu. Mereka mendakwa ini berdasarkan gambar struktur pesawat yang dilihat hampir sama dengan pesawat MH370.

Namun, teori kumpulan ini disanggah oleh ramai pakar yang menyifatkan satu-satunya persamaan MH370 dan MH17 ialah kedua-dua pesawat dimiliki oleh syarikat penerbangan MAS.

Agaknya lepas dimarahi ramai kerana tidak sensitif dengan perasaan waris-waris MH370 dan MH17, geng teori konspirasi mengalihkan teori mereka kepada satu lagi insiden kemalangan pesawat membabitkan syarikat penerbangan Air Asia iaitu QZ8501.

Pada Disember 2014, pesawat Air Asia Indonesia QZ8501 terhempas ke Laut Jawa dan meng0rbankan 162 penumpang dan krew. Di sebalik tragedi pilu yang melanda Indonesia dan Malaysia ini, ada saja cerita konspirasi yang dijaja.

Misalnya, geng teori konspirasi menyifatkan pesawat QZ8501 bernasib malang kerana berkongsi nasib sama dengan MH370 berikutan kedua-duanya dimiliki syarikat penerbangan Malaysia dan hilang komunikasi dengan pengawal trafik udara.

Malah, ada juga yang menyifatkan ia merupakan satu konspirasi untuk menjejaskan kedudukan syarikat-syarikat penerbangan Malaysia. Bagaimanapun, laporan-laporan tersebut diragui ramai dan berkemungkinan diubah bagi menyesuaikan dengan naratif yang dibawa mereka.

Ah, teori yang paling tidak masuk akal. Semasa ditemubual oleh CNN, Don Lemon mendakwa pesawat MH370 hilang kerana ditelan oleh lubang hitam. Sejak itu, teori Lemon dikecam berbakul-bakul oleh ramai pihak seperti hos terkenal Jon Stewart dan bekas pegawai tinggi Jabatan Pengangkutan Amerika Syarikat, Mary Schiavo.

Dalam satu undian yang dijalankan CNN, 9% responden percaya kehilangan MH370 berpunca daripada lubang hitam, diculik pengembara masa, makhluk asing atau makhluk dari dimensi berbeza.

Idea bahawa MH370 merupakan mangsa s3rangan siber bukan cerita baru. Idea ini dibangkitkan pada tahun 2018 oleh bekas penasihat saintifik UK, Sally Leivesley. Leivesley mencadangkan penggodam menggodam sistem pengurusan penerbangan pesawat tersebut sehingga mengakibatkan ia hilang.

Idea Leivesley ini turut disokong oleh aplikasi godaman yang dibuat oleh Hugo Teso pada tahun 2013. Namun, idea s3rangan siber ini dianggap tidak logik kerana sistem yang digodam Teso jauh berbeza berbanding perisian dan sistem yang digunakan dalam pesawat.

RUJUKAN:

Richards, Chris. (2014). MH370 ‘hijacked and in Afghanistan’: Russian intelligence source claims all passengers and crew are alive but held hostage. Daily Mirror. https://www.mirror.co.uk/news/world-news/mh370-hijacked-afghanistan-russian-intelligence-3407468

Stableford, Dylan. (2014). CNN anchorman asks: Could a ‘black hole’ explain MH370 mystery?. Yahoo News. https://news.yahoo.com/cnn-black-hole-malaysia-flight-370-theories-144151381.html

Thomas, Pierre. (2014). FBI Finishes Probe into Malaysia Airlines Captain’s Flight Simulator. ABC News. https://abcnews.go.com/blogs/headlines/2014/04/no-clues-to-missing-malaysia-airlines-plane-in-captains-flight-simulator/